text:
नरगिस (अभिनेत्री)
नरगिस दत्त (१ जुन १९२८ – ३ मई १९८१), जन्म नाम फातिमा रशिद मुदा बादमे नाम परिवर्तित करि देल गेल छल । नरगिसक जन्म कोलकाता, पश्चिम बङ्गालमे भेल छल ।[२]ओ एक भारतीय सिनेमाक प्रसिद्ध अभिनेत्री छल जे हिन्दी चलचित्र अभिनेता सुनील दत्त सँ विआह केनए छल । ओ अपन चलचित्र जिनगीक शुरुआत वाल्यावस्थामे तलाश-ए-हक (१९३५) सँ कऽ देनए छल मुदा ओ अपन अभिनय सन् १९४२ कऽ चलचित्र तमन्ना सँ केनए छल ।
सन् १९५७ कऽ मदर इन्डिया चलचित्रक लेल एकेडमी पुरस्कार कऽ लेल नामाङ्कित कएल गेल छल सङ्गे ई चलचित्रक लेल नरगिसकें फिल्मफेयर सर्वश्रेष्ठ अभिनेत्री पुरस्कार सेहो देल गेल छल ।
एकर बाद ओ सन् १९६७ मे बनल रात और दिन चलचित्रक लेल राष्ट्रिय चलचित्र पुरस्कार सँ सम्मानित कएल गेल छल ।
जीवनी[सम्पादन करी]
फिल्मोग्राफी[सम्पादन करी]
सन्दर्भ सामग्रीसभ[सम्पादन करी]
- ↑ "Bollywood actor Nargis Dutt remembered in today’s Google Doodle", The Indian Express, १ जून २०१५।
- ↑ 57. Shrimati Nargis Dutt (Artiste) –1980-81 List of Nominated members, Rajya Sabha Official website.


c: text/html

text:
> १३ नवम्बर सं ७ दिसंबर धरि मिथिला परिक्रमा
कलकत्ता/दड़िभंगा. मिथिला राज्य आन्दोलन जोड़ पकडलक अछि से जगजियार अछि. एहि वर्ष श्रृंखला सन बनल जा रहल अछि विभिन्न आयोजनक जे मिथिला राज्यक मांग सं जुडल अछि. धरना-अनशन, यात्रा केर बाद आब परिक्रमा केर घोषणा सं मिथिला राज्यक स्वर बुलंद करबाक नियार भेल अछि. 'मिथिला परिक्रमा' केर घोषणा अखिल भारतीय मिथिला पार्टी दिस सं कयल गेल अछि. पार्टीक रत्नेश्वर झा केर अनुसार एहि तरहक आयोजन सभ आन्दोलन कें अनुप्राणित करैत अछि.
हुनका अनुसार मिथिला परिक्रमा दोवोत्थान एकादशी सं विवाह पंचमी धरि चलत. अर्थात १३ नवम्बर सं ७ दिसंबर धरि मिथिला परिक्रमा सिमरिया सं चलत आ मिथिलाक २० लोकसभा क्षेत्र सं होइत निकलत जाहि मे १९ गोट जिला अबैत अछि. 'मिथिला परिक्रमा' केर घोषणा सं ई बुझब स्वाभाविक अछि जे अखिल भारतीय मिथिला पार्टी परिक्रमा बहन्ने आगामी लोकसभा चुनाव लेल डाँर कसि रहल अछि. खैर जे हो मिथिला राज्यक मांग आ संवैधानिक अधिकार केर रक्षब आ एहि लेल जागरण करब कोटि-कोटि मैथिलजन लेल नीक डेग कहल जायत. (Report: मिथिमीडिया ब्यूरो)
हुनका अनुसार मिथिला परिक्रमा दोवोत्थान एकादशी सं विवाह पंचमी धरि चलत. अर्थात १३ नवम्बर सं ७ दिसंबर धरि मिथिला परिक्रमा सिमरिया सं चलत आ मिथिलाक २० लोकसभा क्षेत्र सं होइत निकलत जाहि मे १९ गोट जिला अबैत अछि. 'मिथिला परिक्रमा' केर घोषणा सं ई बुझब स्वाभाविक अछि जे अखिल भारतीय मिथिला पार्टी परिक्रमा बहन्ने आगामी लोकसभा चुनाव लेल डाँर कसि रहल अछि. खैर जे हो मिथिला राज्यक मांग आ संवैधानिक अधिकार केर रक्षब आ एहि लेल जागरण करब कोटि-कोटि मैथिलजन लेल नीक डेग कहल जायत. (Report: मिथिमीडिया ब्यूरो)

robotstxt: allowed

filter: keep


text:
ह्रदय, मस्तिष्क आ मनुक्ख के जीवनक दशा आ दिशा
मस्तिष्क आ ह्रदय – इ दू टा अंग – मनुक्ख के जीवनक दशा आ दिशा तय करैत छै.
यदि मस्तिष्क आ ह्रदय दुनु एक दोसर सं हिलि-मिलि क रहि रहल अछि – स्वर्गक सुख पृथ्वी पर भेटत – नहिं त जीवन के नरके बुझु.
किछु दिन पहिले बम्बई जेबाक प्रस्ताव भेटल – १-२ महिना लेल.
मस्तिष्क आ ह्रदय में भीषण संघर्ष शुरू भेल.
मस्तिष्क कहय नहिं जो – ह्रदय कहय – भाग-जल्दी-सं-भाग किछु दिन लेल अहि तरहें रोजमर्रा के दुनियां सं मुक्ति भेटतौ.
कखनो ह्रदय आ मस्तिष्क अपन पक्ष अदला-बदली सेहो क लैत छल.
पता नहिं जीत ह्रदय के भेलई या मस्तिष्क के – २८ अप्रैल २०१४ के बम्बई एलहुं – काजक सन्दर्भ में – एक टा बैंक में लोन मैनेजमेंट सिस्टम के युएटी के लेल – आ तहिया सं दिन-राति कार्य में लागल छलहूँ.
आइ मस्तिष्क थाकि गेल छल – ह्रदय कनियाँ सं दूर रहबा के कारण व्याकुल छल – ह्रदय आ मस्तिष्क एक दोसर सं बहुत दूर भ गेल छल – आइ रवि रहितो काज में लागल छलहूँ – ६ बजे काज समाप्त भेला उपरान्त लैपटॉप एकटा सहकर्मी के पकरा देलियन्हि – आ विदा भ गेलहुं मरीन-ड्राइव के दिस.
सुन्दर-शीतल हवा पाबि चित्त प्रफुल्लित भ उठल. समुद्रक छोट-छोट लहरि के निहारैत छलहूँ – ह्रदय के अन्दर बहुत प्रकारक भाव आबि रहल छल – आ समुद्रक लहर संग विलीन सेहो भ रहल छल.
आकाश दिस नजरि उठेलहूँ – पंचमी के दिन चन्द्रमा कतेक सुन्दर लागैत छैक – कहियो शांत-चित्त भ क देखियौ – अनिर्वचनीय.
एकटा उज्जर मेघक टूकरी – चन्द्रमा के अर्ध-आच्छादित केने – हमर नजरि चन्द्रमा पर – आ ओहि में सं झाँकि रहल छलीह हमर कनियाँ.
चन्द्रमा – नहिं – कनियाँ के देखि मोन – मंत्र -मुग्ध छल –
ह्रदय आ मस्तिष्क एके संगे हिलि-मिलि क जिनगी के स्वर्ग बनौने छल.
तखने ह्रदय के कोनो कोण में तेज पीड़ा के अनुभव भेल – जिनगी के कठोर धरातल पर छलहूँ – ह्रदय आ मस्तिष्क एक दोसर के विपरीत – किछु क्षणक स्वर्ग – आ फेर नरक में खसलहूँ.


text:
बेबी झा।
# यात्रा # मिथिलाक पवित्र आ प्रसिद्ध स्थानक
मिथिलाक धरोहर पर्यटन एवं धार्मिक स्थान ” माँ भद्रकाली मंदिर कोइलख🙏🙏 ” स जुड़ल जेना, हम देखैत आ सुनैत अयरहु अछि किछु बात साझा कय रहल छी |
कोइलख भगवती भद्रकाली 🙏🙏 मिथिलाक प्रसिद्ध गाम में गिनल जाईत अछि | ई राजनगर प्रखण्ड आ मधुबनी जिलाक अन्तर्गत अबैत अछि जे मधुबनी स लगभग तेरह – चौदह किलोमीटरक दूरी पर अवस्थित अछि |ई मूर्ति कोनो व्यक्ति विशेष द्वारा अवस्थित नहि अपितु सैकड़ो वर्ष पूर्व गामक पश्चिम ” लक्ष्मणा ” नदी लग कोईला मोईनिक खोदाई काल कारी रंगक अद्भुत चमकैत ग्रेनाइट पाथरक लगभग तीन फिटक मूर्ति उखरलिह |एहि स पहीने ओहि गामक नाम वासुदेवपुर छल जे, भद्रकाली कोईला मोनि स निकलबाक कारण “कोइलख देवी 🙏🙏” के नाम स प्रख्यात भेलिह आ हुनकरे नाम पर ओहि गामक नवीन नामकरण कोइलख परल |कहल जाईछ जे, कोईला मौनि स प्राप्त षष्ठी दिन भद्रकाली🙏🙏 नामक भगवती रंक्षिका – संरक्षिका भेलिह |
ई भगवती पहीने चारक कुटी में रहैत छली आ १८३४ ई में एकटा भव्य मंदिर में विराजमान भेलिह | ओकर बाद स दिनोदिन ओहि मंदिर आ सर्वजामक बढोत्तरी होईत गेल | मंदिर एकटा विशाल प्रांगण में अवस्थित अछि जतय प्राकृतिक छटा देखते बनैत अछि कोनो एहन वृक्ष नहि जे प्रांगण मे उपलब्ध नहि | फल – फूल स लदल वृक्ष आ पानि स भरल पोखरि – इनार लगैत अछि जेना भद्रकाली🙏🙏 के बारंबार झूकि – झूकि कय नमन् करैत अछि संगहि गुलेती गाछक गोल चबूतरा पर बैसि शांतिपूर्ण वातावरण में लोक भगवतीक सान्निध्यताक संग प्रकृतिक सान्निध्यताक सेहो आनंद लैत अछि | एहि ठाम तीन दिस स निकाल अछि जेबाक लेल अलग आ निकलबाक लेल अलग संगहि एकटा द्वार उच्च विद्यालय स जुडल अछि संगहि पोखरिक महाड़ पर मध्य विद्यालय | एहि गामक विशेषता अछि जे, ” दूर्गा पूजा ” में गणमान्य स गणमान्य व्यक्ति गाम अबेत छथि आ बढि – चढि कय पूजाक ओरियान में हिस्सा लैत छथि ओतबे नहि पूजा के आर बेसी मनोरम बनेबाक लेल नाटकक मंचन सेहो गामक जानल – मानल व्यक्ति करैत छथि बाहरक कोनो कलाकार नहि मात्र “नटुआ” जे कुमारी भोजन , बलिप्रदानक काल नचबाक लेल शुभ मानल जाईत अछि | दस कोशीक लोक आ दूर दूर स भगवतीक दर्शनक आ मानल चढाबा चढेबाक लेल दुर्गापूजा के कहय अनदिनो अबैत छथि | भगवती सबहक मनोकामना पूर्ण करैत छथि | हिनकर पूजाक लेल कयक टा पंडा नियुक्त छथि जिनकर अलग – अलग कार्यक्षेत्र अछि | मुदा, कोनो चढाबाक लेल कोनो पूर्जी नहि कटैत अछि सब अप्पन स्वेच्छा अछि | कहल जाईछ जे भद्रकालीक आवागमणक बाद एक स एक विद्वान व्यक्ति गाम में भेलाह आ मात्र पुरा गाम में भद्रकाली🙏🙏 पूजा होईत आयल अछि |पुरा गाम में मात्र ई भगवती पूजनीय छथि समस्त ग्रामवासी हिनका अप्पन इष्ट मानैत छथि |
मात्र धार्मिक नहि अपितु ऐतिहासिक दृष्टि स सेहो ई गाम प्रख्यात अछि |कहल जाईछ जे, ई गाम अमरावतीक नगरकक प्रमुख व्यापारिक केंद्र छल | अमरावतीक विस्तार आजुक ” चपाही ” सं ” सरिसोपाही ” धरि अछि |कतेको राजा – महाराजा सैनिक छावनि बनौने रहथि आ भद्रकालीक पूजा – अराधना कय विजयी प्राप्त कयलाह |
एहि गाम में, व्याकरण, ज्योतिष, न्याय, कवित्व, कर्मकांड , कला, वेदक संगहि मैथिलीक अनेकानेक साहित्यकार होईत अयलाह जे, अप्पन – अप्पन क्षेत्र में, पूर्ण पतिष्ठा स सम्मानित छलाह |
कोइलखक भद्रकाली भगवती 🙏🙏 सिद्ध पीठक नाम प्राप्त कय लेने छथि | समस्त मिथिलावासी स निवेदन🙏 जे , एकबेर भद्रकाली🙏🙏 भगवती के दर्शन जरूर करी |भद्रकाली कोइलख भगवती🙏🙏 के जय 🙏🙏|


text:
मैथिली मिथिला के हित पर सार्वजनिक विमर्श
फेसबुक मैथिली-मिथिला लेल नव प्राणाधार सिद्ध भेल अछि। विगत १० वर्ष मे एकर लाभ भाषा संग संस्कृति आ समग्र पहिचान केँ भेटलैक अछि एहि मे कोनो दुइ मत नहि अछि।
‘हम सब मैथिल छी’ समूह सेहो काफी लोकप्रियता हासिल कयलक, स्वयं ग्रुप केर ई दाबी रहल अछि जे ‘मिथिला-मैथिलीक समर्पित सभ सँ पैघ ग्रुप’। लगभग ४ लाख सदस्यक समूह संख्या हिसाबे त निश्चिते अपन सही दावी कएने अछि।
ग्रुप संचालक श्री सुनीत ठाकुर जी दिल्लीक मैथिली-मिथिला प्रगति मे सेहो बढि-चढिकय सहभागिता दैत आयल छथि आर अपन मातृभाषा लेल हिनकर समर्पण केँ हम सब बहुत आदर करैत छी। जानकी जी केर कृपा हिनका पर बनल रहय, एहिना दिन-दोब्बर-राति-चौब्बर प्रगति करैत रहथि।
विगत किछु समय सँ हमर सहभागिता एहि समूह पर सिर्फ संख्यात्मक उपस्थिति अनुसारे पैघ संख्याक दर्शक बीच सूचना प्रवाह करबाक संग कोनो प्रेरणास्पद नैतिक कथा आदिक सन्दर्भ मे उपयोग करबाक नीति पर चलैत आबि रहल छी। लेकिन कय बेर एना लागल जे एहि ठाम हमर सब पोस्ट एप्रूव नहि कयल जाइत अछि। लेकिन पैघ भाइ समान एडमिन ‘सुनीत ठाकुर’ प्रति मोन मे सन्देह आनब से उचित नहि लागय, चुप रहि जाइत छलहुँ।
काल्हि २ गोट अति महत्वपूर्ण सूचना सहितक पोस्ट हम व्हाट्सअप आ फेसबुक सब तैर पोस्ट कयल। स्वाभाविके तौर पर ‘हम सब मैथिल छी’ समूह पर सेहो कयल। लेकिन आइ टटका-टटकी चेक कयलहुँ जे सूचना प्रवाहक लाभ कतेक लोक उठौलनि, नहि उठौलनि… त देखिकय घोर विस्मय भेल कि हमर ओ पोस्ट्स केँ एप्रूवल नहि देल गेल।
बड़ा शालीनतापूर्वक ‘प्रिय सुनीत भाइ…’ चिट्ठी लिखि पूछला पर कहला जे ‘दोसर समूहक लाइव’ केँ एप्रूव नहि करैत छी, बाकी सब करैत छी। हम कनेक जिरह कयल जे लाइव नहि करू लेकिन महत्वपूर्ण सूचना केँ त एप्रूव कय सकैत छी जाहि सँ बेसी लोक ओहि सूचना सँ लाभ उठा सकथि।
लगे हाथ ईहो कहि दी जे हमर वा हमरा सँ जुड़ल कोनो अभियान केर अन्तिम सत्य सिर्फ आ सिर्फ मैथिली-मिथिलाक हित होइछ, लोककल्याण होइछ आर उपरोक्त दुइ सूचना क्रमशः ‘ग्लोबल मैथिल’ केर वेबिनार जे ‘कोरोना आ जनजीवन’ सँ जुड़ल अछि जे रवि दिन ‘मैथिली जिन्दाबाद’ पेज सँ लाइव कयल जायत से छल आ दोसर ‘गीता सन्देश’ जे ‘मैथिली एसोसिएशन नेपाल’ द्वारा आयोजित अछि जे विभिन्न मीडिया व पेज पर प्रकाशित कयल जायत से छल। ई दुनू पोस्ट केँ एप्रूव नहि कय हमरा बुझने सूचना सँ वंचित रखबाक आ एकटा पैघ संख्या केँ उपरोक्त दुइ महत्वपूर्ण कार्यक्रम मे जुड़य सँ सेहो वंचित राखल जेबाक काज भेल जेकरा ‘मैथिली-मिथिलाक हित या पक्ष’ मे नहि मानल जा सकैछ।
लेकिन सुनीत भाइ केर जवाब जे आयल ताहि पर सार्वजनिक चर्चा आवश्यक बुझि रहल छी। कम सँ कम एहि माध्यम सँ सुनीत भाइ सहित ओहि समस्त सज्जन केँ उचित मार्गदर्शन हेतनि कि ‘मैथिली-मिथिलाक हित’ केवल अपनहि बौद्धिक परिवेष्ठन सँ नहि अपितु आजुक खुल्ला मीडिया आ सोशल मीडिया युग मे कम सँ कम लोकोपकारी सूचना केर प्रवाह बेसी सँ बेसी कयल जेबाक चाही। हमरा नहि लगैत अछि जे सुनीत भाइ केर तर्क जे आन ग्रुप के लाइव ५०० गोट समूह पर अबैत अछि तेँ एक दिश सँ सब केँ डिलीट कय दैत छी….! ई असान्दर्भिक लागल। सूचना प्रवाह केर प्राकृतिक न्याय व नियम के विरूद्ध लागल।
संगहि जिरह मे सुनीत भाइ केर अहंकार केर दर्शन सेहो भेल। क्षमा करथि जँ हम हुनकर भाव केँ बुझय मे चूक करैत हुनक अहंकार देख लेने होइ… लेकिन हमरा जे लागल से सार्वजनिक बहस लेल सार्वजनिक मंच मे खुलेआम राखि रहल छी। पाठक लोकनि अपन विचार आ निर्णय दय सकैत छथि। जनता जनार्दन होइछ, हमरो मार्गदर्शन होयत जँ हमहीं गलत होयब। ॐ तत्सत्!!
अपने लोकनि पूर्ण निरपेक्ष भाव सँ मैथिली-मिथिलाक हित मे अपन विचार राखी से निवेदन करैत छी। सभक उचित मार्गदर्शन हो।


text:
ⓘ मोधा बुढीगंगा गाउँपालिका
मोधा बुढीगंगा गाउँपालिका मोरङ जिलामे अवस्थित अछि । वि.सं. २०७३ सालमे सङ्घीय मामिला तथा स्थानीय विकास मन्त्रालयद्वारा ७४४ स्थानीय तह लागू करलाक बाद मोरङ जिलामे साविकक टंकीसिनवारी, हात्तीमुडा, शिसवनीवडहरा आ डंग्राहा गाउँ विकास समितिसभके मिलाए मोधा बुढीगंगा गाउँपालिका बनाएल गेल अछि । मोधा बुढीगंगा गाउँपालिकाक कूल क्षेत्रफल ५६.४१ वर्गकिलोमिटर रहल अछि । ई गाउँपालिका ७ वडामे विभाजन कएल गेल अछि । ई गाउँपालिकाक कूल जनसङ्ख्या ४१,५८६ रहल अछि । ई गाउँपालिकाक सिमाना पूर्वमे ग्रामथान गाउँपालिका, पश्चिममे सुनसरी जिला, उत्तरमे सुन्दरहरैंचा नगरपालिका तथा दक्षिणमे बिराटनगर धरि फैलल अछि ।


text:
आने साल जकां एहू साल 15 अगस्त कें महानगर कोलकाताक उपनगरीय क्षेत्र रिषड़ा मे 'चेतना समारोह' आयोजित होएत. एहि अवसर पर स्मारिका विमोचन सेहो कएल जाएत. स्मारिका मे पर्याप्त साहित्यिक रचना प्रकाशित होइत अछि, जाहि सं साहित्यिक ओ पाठक लोकनि मे एहि स्मारिका कें ल' खूब जिज्ञासा रहैत अछि.
स्वतंत्रता दिवसक अवसर पर आयोजित होमएबला ई कार्यक्रम दिनक 4 बजे सं शुरू होएत, जाहि मे 'मिथिला नवचेतना समिति'क नव कार्यकारिणीक औपचारिक घोषणा कएल जाएत.
कार्यक्रमक अंतिम सत्र मे कविगोष्ठी आयोजित होएत. गोष्ठी मे महानगर ओ उपनगरीय क्षेत्रक मैथिली कवि लोकनि भाग लेताह. एहि कार्यक्रम मे हुगली नदीक दुनू कात निवास केनिहार मैथिलीकर्मी लोकनिक जुटानी होइत अछि.
रिषड़ा रेलवे स्टेशनल 3 नं. फाटक सं सटले रूपसी बांग्ला (खाबार घर) प्रेक्षागृह मे 'चेतना समारोह' केर आयोजन राखल गेल अछि. ई कार्यक्रम मिथिला नवचेतना समितिक स्थापना दिवसक रूप मे मनाओल जाइत अछि. अवसर पर विद्वतजन अभिभाषण बेस महत्व रखैत अछि.
उक्त कार्यक्रम 'मिथिमीडिया' ऑनलाइन मीडिया पार्टनर अछि. अपने लोकनि आबि मैथिली-मिथिलाक प्रति चेतना जगेबाक एहि जाग मे समिलात होइ, से अनुरोध अछि. ज्ञात हो जे एही 15 अगस्त कें मिथिमीडिया अपन स्थापनाक 5 वर्ष पूरा क' रहल अछि.


text:
मूलतः सुपौल जिलान्तर्गत गिरिधरपट्टी केर रहनिहार अजेय मिश्र शास्त्रीय संगीत (ध्रुपद-धमार आ ख्याल) गायन केर क्षेत्र मे एकटा उदीयमान व्यक्तित्व छथि. 14 बरख धरि शास्त्रीय संगीतक विधिवत शिक्षा प्राप्त केलाक उपरान्त अपन परिपक्व गायकीक प्रभाव सं समस्त भारतवर्ष मे युवा शास्त्रीय संगीत गायकक रूप मे नीक ख्याति अर्जित केने छथि. मिथिमीडिया दिस सं मनीष झा 'बौआभाइ' केर अजेय मिश्र संग भेल वार्तालापक किछु अंश :-
सभ सं पहिने त' हम अपनेक सांगीतिक पृष्ठभूमि सं अवगत होमय चाहब.
हम नान्हिएटा सं सुगम संगीत गबैत छलहुँ. १३ बरखक अवस्था मे पिताजीक कहला पर हम ख्यालक शिक्षा लेब शुरू क' देलहुँ, आ तकरा बाद हम अपन रूचि सं ग्वालियर, किराना, बनारस, इंदौर आदि घराना सभ मे ख्याल सीखय लगलहुँ, तत्पश्चात डागर परम्परा सं ध्रुपद-धमारक तालीम लेब शुरू क' देलहुँ.
की ! अपनेक घर मे पहिनहि सं संगीतक परिवेश छल वा ई स्वनिर्णय छल जे संगीत कें हम अपन कैरियर बनाबी ?
ओना जओ देखल जाय त' हमरा घर मे संगीतक कोनो तेहन माहौल नहि छल, मुदा पिताजी शौकिया गबैत छलाह. संगीत मे कैरियर बनेबाक निर्णय हमर स्वयं केर छल.
एहि निर्णय पर अभिभावाकक प्रतिक्रिया सकारात्मक छलनि वा नकारात्मक?
एहि निर्णय पर अभिभावाकक प्रतिक्रिया सकारात्मक छलनि वा नकारात्मक?
पूर्ण सकारात्मक, कारण जे ओ सदिखन हमरा प्रोत्साहित करैत रहलाह.
अपनेंक झुकाव शास्त्रीय संगीत दिस कोना भेल आ ई प्रेरणा किनका सं भेटल?
छोटे टा सं रेडियो सुनबाक बड्ड सौख रहय. रेडियो पर शास्त्रीय संगीतक महान गायक पं. भीमसेन जोशी जी केर गायकी सं हम बड्ड प्रभावित रही आ हुनके गायकी सं हम प्रेरित भ' निर्णय लेलहुँ जे हम शास्त्रीय संगीतक विधिवत शिक्षा लेब.
शास्त्रीय संगीत मे बहुत बेसी धैर्य केर आवश्यकता होइछ, जखन कि एहि आर्थिक युग मे नवयुवकक झुकाव पाश्चात्य संगीत दिस बेसी देखल जाइत अछि. एहि मादें अपनेक की कहब अछि ?
नीक गप्प कहल अपने, शास्त्रीय संगीत मे बहुत बेसी धैर्यक आवश्यकता होइछ. जखन कि लोक मे धैर्यक बेसी अभाव देखल जाइत अछि. आइ-काल्हि लोक अपन घरक दालि-रोटी खेबा सं बेसी बर्गर आ सैंडविच खायब बेसी पसंद करैत छथि कियैक त' ई बनले बनल सुलभ रूप सं प्राप्त भ' जाइत अछि मुदा स्वास्थ्य केर दृष्टिकोण सं देखल जाय त' जे आनंद दालि-रोटी मे ओ बर्गर आ सैंडविच मे कत' पाबी. तहिना कम समय मे बेसी पाइ आ नाम कमेबाक लालसा सं नवयुवकक झुकाव पाश्चात्य संगीत दिस बेसी भ' रहल अछि.
एखन धरि कतेक मंच आ मुख्यतः कोन-कोन शहर मे अपन प्रस्तुति द' चुकलहुं अछि ?
करीब चालीस टा सं बेसी मंच. जाहि मे मुख्यतः पटना, भोपाल, दिल्ली, हल्द्वानी, कोलकाता, मुंबई आदि-आदि शहर मे.
श्रोता कें धैर्य कतबा देख' मे अबैत अछि आ केहन प्रतिक्रया होइछ शास्त्रीय संगीतक प्रति ?
पुरान श्रोता मे त' धैर्य देखबा मे अबैत अछि मुदा नवतुरक श्रोता मे किछु कालक बाद कछ्मछी बुझना जाइत रहैत अछि.
गुरु शिष्य परम्परा मे गुरु लोकनि सं केहन सहयोग भेटल आ तहिना अपन शिष्य लोकनि सं केहेन अपेक्षा रखैत छी ?
ओना त' अपना मूंहे अपने बड़ाइ नीक गप्प नहि तथापि अपने पूछल त', हम अपन सभ गुरु लोकनिक तन-मन-धन सं सेवा करैत रहलहुँ अछि तकरे प्रतिफल थिक जे हुनका लोकनिक आशीर्वादे किछु ज्ञानार्जन क' पओलहुँ. हम अपन शिष्य लोकनि सं सेहो आशा करैत छी जे ओहो लोकनि समर्पित भाव सं संगीत सीखथि.
हिन्दी जगतक संगीत क्षेत्र मे स्थापित छीहे मुदा जओ अपन मातृभाषा मैथिली हेतु अवसर भेटय त' अपने केहन योगदान देमय चाहब ?
सभ सं पहिने त' मैथिली हमर मातृभाषा थिक आ एहि भाषाक मधुरता त' विश्वविदित अछि , तैं एहि मे योगदान कें हम अपन सौभाग्य बुझब. बहुत दुःख होइत अछि जखन मैथिली मे अश्लील गीत सुनबा में अबैत अछि. महाकवि विद्यापति जीक रचना हम अंतरात्मा सं पसीन करै छी आ अपेक्षा रहैत अछि जे साफ़ आ सुन्दर मैथिली गीत कें ल' ओकरा शास्त्रीय संगीत आधार पर अधिकतम योगदान दी.
एहि भागदौड़ सन व्यस्त जिनगी मे परिवारक वास्ते समय निकालब कतेक मोसकिल बुझना जाइत अछि ?
हँ! कने कठिनाइ त' बुझाइ छै मुदा बेसी नै कियैक त' हमरा बुझने कोनो व्यक्ति अपन कैरियरक संग-संग अपन परिवारक जिम्मेवारी कें सेहो ओतबे महत्त्व देइत अछि जतेक कैरियर कें. ओहुना हमरा लोकनिक वास्ते उठब-बैसब, खायब-पीयब परिवार-समाज सभ संगीते केर एकटा अंग अछि तैं इहो सब ओही मे संभव भ' जाइछ.
नवयुवकक वास्ते अपनेक सन्देश ?
हुनका लोकनिक वास्ते सन्देश ई जे अपन संस्कृति, अपन संगीत केर गरिमा बरक़रार रखैत ओकर महत्त्व बूझथि आ सदिखन सन्मार्ग दिस अग्रसर होइथ .
अजेय जी, अपने अपन एतेक बहुमूल्य समय मे सं हमरा लेल जे किछु देल ताहि लेल अपनेक आभारी रहैत स्वर्णिम भविष्यक कामना करैत छी.
जी! बहुत बहुत धन्यवाद.


text:
सनातन धर्म मे तीर्थ नदी कए कहल गेल छै। नदीक पूजा सनातन संस्कृतिक एकटा प्रमुख भाग अछि। मुदा आइ ओ नदी आरती तक सिमटी कए रहि गेल अछि। गंगा आरती जरुर होइत अछि। नर्मदा एखनो पूज्य छथि। गंगा सागर आ प्रयाग मे एहनो तीर्थ होइत अछि। सिमरिया मे माघ करबा लेल एखनो भीड जुटैत अछि, मुदा पिछला 100 साल मे अगर किछु मानस पर स हटल अछि त वो पोखरि आ नदीक प्रति हम अहांक श्रद्धा। आइ समाज मे पोखरि आ नदीक महत्व खत्म भेल जा रहल छै। पोखरी नुका रहल छै आ नदी हेरा रहल छै। पिछला सप्ताह पत्रकार पुष्य मित्र पूर्वी मिथिलाक सौरा नदीक हेरायल रूप पर चर्चा केलथि। सौरा एकटा जीवंत नदी छल। ओकर पूरातन नाम सौरया (सूर्य) छल। एहि नदीक नाम पर एकटा पैघ रजवारा सेहो छल, जेकर नाम सौरा इस्टेट या सौरया इस्टेट छल। वंशहीनता कारण सौरया इस्टेट खत्म भ गेल। मिथिला विश्वविद्यालयक प्रथम कुलपति डॉ मदनेश्वर मिश्र सौरया इस्टेटक आखिरी महारानी पर एकटा किताब सेहो लिखने छथि। सौरया इस्टेट जेकां आइ सौरया नदी सेहो मानस पटल से दूर जा रहल अछि। जखन कि सौरया नदी स प्रेरित भ किछु लोग सौरया इस्टेट जेकां कोसी कए सेहो भूगोल बनेबाक प्रयास करैत रहलाह, मुदा सौरया नदी कए बचेबाक प्रयास नहि भेल। इ आलेख इंडिया टूडे क विशेष संवाददाता मंजीत ठाकुर पिछला सप्ताह लिखलथि अछि। ओकर अनुदित क साभार प्रकाशित कर रहल छी। – समदिया
ब्रिटिश छाप लेने शहर पुरैनिया मे एकटा नदी अछि, सौरा (सौरया). इ नदी बहुत दुखित भ गेल अछि. सूर्य पूजा स सांस्कृतिक संबंध रखनिहारि नदी सौरा आब सूखा रहल अछि आओर लोक सब एकर पेट मे घर आ खेत बना लेलक अछि। भू-माफिया क नजरि एहि नदी कए खत्म क रहल अछि आओर आब नदी मे शहर क कचरा फेंकल जा रहल अछि। देश मे नदीक सूखबाक या मृतप्राय भ जायब आब खबरि नहि बनैत अछि। चुनावी घोषणा पत्र मे अमूमन एकर जिक्र नहि होइत अछि। बिहार एखनो जल संसाधन मे संपन्न मानल जाइत अछि आ अतिवृष्टि त कई बेर लोक कए दिक् सेहो केलक अछि। एहि बेर त राज्य क उप-मुख्यमंत्री सेहो बेघर भ गेल छलाह।
मुदा एकर बरअक्स एकटा तीत सच्चाई इ सेहो अछि जे एक समय मे बिहार मे लगभग 600 नदी क धारा बहैत छल, मुदा आब ओहिमे स अधिकतर या त सूखा गेल या फेर अपन अस्तित्व कए बचेबा लेल संघर्षरत अछि। नदी विशेषज्ञ क कहब अछि जे नदी क एहि धारा क वजह स नहि केवल क्षेत्र क अर्थव्यवस्था कए मजबूत कैल गेल छल, बल्कि एहि स क्षेत्र क भूजल सेहो रिचार्ज होइत छल, मुदा आइ हालात बदलि चुकल अछि। विशेषज्ञ क कहब अछि जे केवल बिहार मे लगभग 100टा नदी, जाहिमे लखंदी, नून, बलान, कादने, सकरी, तिलैया, धाधर, छोटी बागमती, सौरा, फालगू आदि शामिल अछि, खत्म हेबाक कगार पर अछि।
पूरनिया मे नदी कए बेचबाक लेल अभियान चलेनिहार अखिलेश चंद्रा क अनुसार, इ नदी लंदन क टेम्स जेकां छल, जे पुरनिया शहर क बीचों-बीच स जाइत छल, अब पूणत: सूखा चुकल अछि आओर एहि मे आब शहर क कचरा फेंकल जाइत अछि। अखिलेश अपन एकटा रिपोर्ट मे लिखैत छथि, कहियो ‘पुरैनियां’ मे एकटा सौम्य नदी बहैत छल सौरा. कोसी जेकां एकर केशराशि सामान्य दिन मे छितरैत नहि छल। जे ‘जट’ कहियो अपन ‘जटिन’ कए मंगटिक्का देबाक वादा क ‘पू-भर पुरैनियां’ अबैत छल, ओकरा इ कमला नदी जेकां देखइत छल। जटिन जखन अपन कोख बचेबा लेल पुरैनियां अबैत छल, त गुहार लगबैत छल, “हे सौरा माय, कनी हौले बहो…ननकिरबा बेमार छै…जट स भेंट क बेगरता छै……आओर सौरा नदी शांत भ जाइत छल। अपन लेख मे अखिलेश सौरा कए ‘जब्बर नदी’ कहैत छथि। जब्बर एहन जे कहियो सूखाइत नहि छल। मुदा आइ समय ओकरा सूखा देलक। लोकक जरुरत बदलि गेल, लोकक स्वार्थ एकरा सूखा देलक। नदी क दाना-पानी बंद भ गेल अछि। लोक सांस थामि कए एकरा मरैत देख रहल अछि। अखिलेश लिखैत छथि, हमर मजबूरी एहन अछि जे हम शोकगीत सेहो नहि गाबि सकैत छी।
असल मे, बदलैत भारत क एकटा विडंबना इ सेहो अछि जे हम सब जाहि प्रतीक कए मां क दर्जा दैत छी ओकर दुर्गति भ जाइत अछि या चाहे घर क बूढ़ी मां हो आ गंगा, गाय आ हां, सौरा नदी. एकरा दोसर शब्द मे कहि सकैत छी जे हमरा जाहि प्रतीक क दुर्गति करबाक होइत अछि ओकरा हम सब माई क दर्जा द इैत छी। चंद्रा लिखैत छथि जे पूरनिया शहर कए दू हिस्सा मे बंटनिहारि सौरा नदी कए सौर्य संस्कृति क संवाहक कहल जाइत अछि, मुदा पिछला किछु साल स एहि नदीक सूखल जमीन पर कारोबारी नजर गडि चुकल अछि। नतीजतन, अनवरत कल-कल बहैत नदी क जगह पर कंक्रीट क जंगल पसरि रहल अछि।
एक समय छल जखन सौरा नदी मे आबि पूरनिया आ लगपास क इलाक मे सैकड़ा स बेसी धार मिलैत छल आ एकर प्रवाह कए ताकत दैत छल, मुदा आब एहन धारा गिनती क रहि गेल अछि। एहि धारा क पेट मे जगह-जगह पक्का मकान ढार क देल गेल अछि। नतीजतन सौरा क चौड़ाई कम होइत जा रहल अछि। हालांकि सौरा बेहद सौम्य-सन देखबा मे छल, एकर बहुत सांस्कृतिक महत्व छै. एकर नामकरण कए ल कए एखनो शोध कैल जा रहल अछि, मुदा इ मानल जाइत अछि जे सूर्य स सौर्य आ सौर्य स सौरा भेल। जेकर तारतम्य पूरनिया क पूर्वी अंतिम हिस्सा स सटल सुरजापुर परगना स जुड़ बुझाइत अछि।
पूर्णिया-किशनगंज क बीच एकटा कस्बा अछि सुरजापुर, जे परगना क रूप मे जानल जाइत अछि। बायसी-अमौर क इलाका कए छूबैत एकर हिस्सा अररिया सीमा मे प्रवेश करैत अछि। इ इलाका महाभारतकालीन मानल जाइत अछि, जतय विशाल सूर्य मंदिर क जिक्र आयल अछि। पुरातत्व विभाग क एकटा रिपोर्ट मे सेहो सौर्य संस्कृति क इतिहास क पुष्टि होइत अछि। ओना यैह ओ नदी छी, जतए आइ सेहो छठि महापर्व क मौका पर अर्घ देनिहार क पैघ जमघट लगैत अछि। अररिया जिलाक गिधवास लग स सौरा नदी अपन आकार लेब शुरु करैत अछि। ओहि ठाम इ नदी काफी पातर धारा क आकार मे निकलैम अछि आ करीब 10 किलोमीटर तक वैह रूप मे बहैत अछि। श्रीनगर-जलालगढ़ क चिरकुटीघाट, बनैली-गढ़बनैली क धनखनिया घाट आ कसबा-पूरनिया क गेरुआ घाट होइत सौरा जखन बाहर निकलैत अछि त एकर आकार व्यापक भ जाइत अछि। पूरनियाक कप्तानपुल अबैत-अबैत एकर पैघ स्वरूप दिखबा लेल भेटैत अछि। इ नदी आगू जाकए कोसी मे मिल जाइत अछि। एकटा समय छल, जखन सौरा एहि इलाका मे सिंचाई क सशक्त माध्यम छल. मुदा, बदलैत दौर मे न केवल एकर अस्तित्व पर संकट देखा रहल अछि, बल्कि एकर महत्ता सेहो विलुप्त होइत जा रहल अछि।
नदी क लगपास क हिस्सा पर आइ कंक्रीट क जंगल देखा रहल अछि पूरनिया मे सौरा नदी क पाइन क सबटा लिंक चैनल बंद भ चुकल अछि। अंग्रेज क समय सौरा नदी क पाइन निकलबा लेल लाइन बाजार चौक स कप्तान पुल क बीच चारिटा पुल बनाउल गेल छल। ऊपर स वाहन आ नीचा स बरसात क समय सौरा क अतिरिक्त जल निकलैत छल। आइ पुल यथावत अछि, मुदा ओकर नीचा स नदी क धारा नहि बहैत अछि। नदीक धार मे मकान बनि चुकल अछि। एम्हर मूल नदी क आकार सेहो काफी छोट भ गेल अछि नदी क कछैर स शहर पहुंच गेल अछि। हालांकि सोशल मीडिया पर आब पूर्णियावासी सौरा कए बचेबाक लेल सक्रिय भ गेलथि अछि। फेसबुक पर सौरा नदी बचाओ अभियान नाम क एकटा पेज बनाउल गेल अछि आओर पूर्णिया शहर क नाम पर बनल पेज पर सेहो लगातार सौरा क बारे मे लिखल जा रहल अछि। स्थानीय अखबार क मदद स सौरा स जुड़ल अभियान पर लगातार लिखल जा रहल अछि आओर जागरूकता सेहो पसरि रहल अछि, मुदा असली मसला त भू-माफिया क चंगुल स सौरा कए निकालबाक अछि। और ताहि स पैघ दोष एक इंच और जमीन कब्जा क लेबाक हमर अहांक बुनियादी लालची प्रवृत्ति। सौरा कए संजीवनी देनिहार धार कए मुंह बंद कैल जा रहल छै। एहन मे लगैत अछि जे अगिला पुश्त सौरा कए ‘सरस्वती’ क रूप स्मरण करत आओर ओकर अस्तित्व तकबाक प्रयास करत। दुख अछि जे पुरैनिया क सौरा नदी दूसर सरस्वती बनि रहल अछि।


text:
पुणे
निर्देशाङ्क: १८°३२′N ७३°५१′E / १८.५३°N ७३.८५°E
पुणे भारतके महाराष्ट्र राज्यकs एक महत्त्वपूर्ण शहर छी। यी शहर महाराष्ट्रके पश्चिम भाग, मुला आ मूठा इ दुनु नदिसभके किनार बसल अछि आर पुणे जिलाक प्रशासकीय मुख्यालय छी। पुणे भारतक छठम सबसं बड़का शहर आ महाराष्ट्र कs दोसर सबसं बड़का शहर छी। सार्वजनिक सुखसुविधा आ विकासके हिसाबसं पुणे महाराष्ट्रमे मुम्बईके बाद अग्रसर छै। अनेक नामांकित शिक्षणसंस्थासभ होइके कारण इ शहरक 'पूरब कs ऑक्सफोर्ड' सहो कहल जाइत अछि। पुणेमें अनेक प्रौद्योगिकी आर ऑटोमोबाईल उपक्रम अछि, अही कारन पुणे भारतक ”डेट्राइट” जकाँ लागैत अछि। काफी प्राचीन ज्ञात इतिहाससं पुणे शहर महाराष्ट्र कs 'सांस्कृतिक राजधानी' मानल जाइत छै। मराठी भाषा इ शहरक मुख्य भाषा छी।
नाम[सम्पादन करी]
पुणे यह नाम 'पुण्यनगरी' नामसं आएल समझल जाइत छै । इ शहर ई.स. ८ के शतकमे 'पुन्नक' (या 'पुण्यक') नामसं जानल जाइत छल, एहन सन्दर्भ मिलैत अछि। ई.स. ११के शतकमे 'कसबे पुणे' आ 'पुनवडी' नामसं जानल जाई लागल। मराठा साम्राज्यके काल खण्डमे शहरकs नाम 'पुणे'के रूपमे उपयोगमे लाबलक । ब्रिटिशसभ एकरा 'पूना' कहि कs संबोधित करsक सुरुआत केलक। आब इ पुणे, अही आधिकारिक नामसं जानल जाइत अछि।
इतिहास[सम्पादन करी]
आठहम शताब्दीमे पुणे कs पुन्नक नामसं जानल जाइत छल। शहरक सबसं पुरना वर्णनइ.स. ७५८क छै, जब उ कालके राष्ट्रकूट राजमे एकर उल्लेख मिलैत अछि । मध्ययुग कालक एक प्रमाण जंगली महाराज मार्ग पर पाओल जाइ वला पातालेश्वर गुफा अछि, जे आठ्हम सदी कs मानल जाइत अछि।
मराठा साम्राज्य[सम्पादन करी]
स्वातंत्रा संग्राम[सम्पादन करी]
भूगोल[सम्पादन करी]
पुणे कs स्थान 18°31'22.45" उत्तर अक्षांश, 73° 52' 32.69 पूर्व रेखांश अछि।
पेठ[सम्पादन करी]
वातावरण[सम्पादन करी]
जैवविविधता[सम्पादन करी]
अर्थव्यवस्था[सम्पादन करी]
पुणेमे महत्वपूर्ण कम्पनीसभके मुख्यालय -
- बजाज अटो
- बैंक ऑफ महाराष्ट्र
- पर्सिस्टंट सिस्टम्स
- नीलसॉफ्ट
- ईनफाईनाईट एक्सटैन्सन
प्रशासन[सम्पादन करी]
नागरिक प्रशासन[सम्पादन करी]
जिला प्रशासन[सम्पादन करी]
महानगर पुलिस तंत्र[सम्पादन करी]
यातायात व्यवस्था[सम्पादन करी]
जनजीवन[सम्पादन करी]
पुणे के भगिनी शहर[सम्पादन करी]
इ शहर पुणेके भगिनी शहर छी -
- त्रोम्सो, नॉर्वे
- ब्रेमेन, जर्मनी
- सान होज़े, संयुक्त राज्य अमेरिका
- फेरबँक्स, अलास्का, संयुक्त राज्य अमेरिका
पर्यटन[सम्पादन करी]
अही ठाम बहुतो पर्यटक आकर्षण अछि। जहीमेसं किछ अछि:-
- शनिवार वाड़ा
- आगाखान महल
- पार्वती हिल मंदिर
- कटराज सर्प उद्यान
- कोणार्क
- osho ashram
संस्कृति[सम्पादन करी]
गणेशोत्सव[सम्पादन करी]
- कसबा गणपती (इ पुणेके ग्राम देबता छी)
- तांबडी जोगेश्वरी
- गुरूजी तालीम
- तुलशीबाग
- केसरी वाडा (इ मंडल तिलक पंचांगके अनुसार गणेशोत्सव कs सजाबित अछि)


text: दिल्ली मे जल्दीए एकटा आओर मैथिली नाटक होबय जा रहल अछि. दड़िमा के संजीव कुमार सं फोन पर बात भs रहल छल त ओ कहलाह जे संजय चौधरी जीक निमंत्रण छनि काल्हि सं रिहर्सल शुरू होएत. ई गप्प सुनतहिं हम तुरंत मिथिलांगन के संजय चौधरी जी के फोन लगएलहुं. हुनका सं गप्प मे पता लागल जे ओ काल्हि सं मैथिली नाटक 'किन्कर्तव्यविमुढ' के रिहर्सल शुरू करय जा रहल छथिन्ह. संजय जी कई साल सं रंगमंच सं जुड़ल छथिन्ह आओर कइटा नीक नाटक पेश कs चुकल छथिन्ह. पिछला साल हिनकर निर्देशन मे भेल उगना हाल्ट देखय लेल मिलल छल. संजय जी सोन मछरिया आओर नैका बनिजारा मे अपन निर्देशन प्रतिभा के लोहा मनबा चुकल छथिन्ह. एहि नाटकक आयोजन मिथिलांगन आओर मैथिली भोजपुरी अकादमीक ओर सं भs रहल अछि. 'किन्कर्तव्यविमुढ' के लेखक छथिन्ह रोहिणी रमन झाजी. संगीत द रहल छथिन्ह सुन्दरमजी . कुमार शैलेंद्रजी सेहो नाटक सं जुड़ल छथिन्ह. नाटक दिल्ली के द्वारका मे रामफल चौक के पास सीसीआरटी ऑडिटोरियम मे होएत. नाटक 29 मार्च क सांझ 6 बजे शुरू होएत. संजीव कुमार जी सेहो एकटा किरदार मे रहताह. एहि सं पहिने हुनकर अभिनय प्रतिभा ' उगना हाल्ट ' मे देखय के मिलल छल. बड़ नीक नाटक खेलय छथि.


text:
संजीव पूनम जी डॉक्यूमेन्टरी कार्यक्रम में से हो अपन महत्वपूर्ण भूमिका निभौने छथि । अहि क्षेत्र में “मिथिला के संस्कार गीत” तथा परियोजना निर्देशकक रुप में “गंगा तट की सुबह” आदि उल्लेखनीय नाम अहि। “सजा”,नैन न तिर्पित भेल”, हंसते रहो लड़ते रहो”, पुरुष परीक्षा आदि टीवी सीरियल / रेडियो सीरियल में हुनक अभिनयक बड प्रशंसा भेल।
2000 सं इप्टा तथा भंगिमा, सर्कल थियेटर , नई दिल्ली सं जुड़ल संजीब पूनम जी अभिनयक संग संग “अंधेर नगरी”, “धूर्त समागम”, “ठग”, “पागल- खाना”, “गबर घिचोर” , “मुझे कहां ले आए हो कोलम्बस “ आदिक निर्देशन से हो केने छथि ।
संजीब जी के दो बर्षक लेल भारत सरकार द्वारा थियेटर के क्षेत्र में कार्यक लेल स्कॉलर्शिप से हो देल गेल छनि। आईआईटी फ़ेस्टिवल पूने तथा इन्टर यूनिवर्सिटी तरंग महोत्सव, गया के अवसर पर पर तसंजीब जी द्वारा निर्देशित नाटक “मुझे कहां ले आए हो कोलम्बस” के सर्वश्रेष्ठ नाटकक पुरस्कार आर “गबर घिचोर” क लेल सर्वश्रेष्ठ संगीतपूर्ण नाटकक पुरस्कार सं पुरस्कृत कायल गेल ! “हॉन्टेड नाइट्स”में अपन अभिनय क्षमता देखाकय मुकेश भट्ट केर केंपके प्रभावित करयमें हिनका सफ़लता भेटल छैन।


text:
गीताक मर्म ( Gitak Marm ) - खट्टर ककाक तरंग - हरिमोहन झा |
गीताक मर्म
(खट्टर ककाक तरंग)
खट्टर कका भांग घोंटैत रहथि । हमरा हाथ में गीताक पुस्तक देखि बजलाह - आब तों गीताक पाठ करैत छह ?
हम कहलिऎन्ह – हॅं !
खट्टर कका बजलाह – हौ बाबू, तखन आब तोरा सॅं फराके रहक चाही ।
हम चकित होइत कहलिऎन्ह - से किऎक, खट्टर कका ?
खट्टर कका भांग रगरैत बजलाह – हौ, पहिने अर्जुन कैं बड़-जेठ क विचार रहैन्ह । बाप-पित्ती पर कोना हाथ छोड़ब ? परन्तु गीताक आसव पान कय तेहन बुत्त भऽ गेलाह जे वृद्ध पितामह क छाती कैं विदीर्ण कय देलन्हि । तैं हमरो डर होइत अछि । कदाचित कोनो आरि-धूर लऽ कऽ तोरा सॅं तकरार भऽ जाय । और तोंहू अर्जुन जकाँ ज्ञानी भऽ विचारह जे - नैनं छिन्दन्ति शस्त्राणि नैनं दहति पावकः । “ककाजीक आत्मा कैं त शस्त्र काटिए ने सकैत छैन्ह, एक गडांँस कसि कऽ लगा दिऎन्ह ।" और ओम्हर तोहर काकी घेओना पसारथुन्ह त बुझाबय लगबहुन जे -
वासांसि जीर्णानि यथा विहाय
नवानि गृह्णाति नरोऽपराणि ।
तथा शरीराणि विहाय जीर्णा
न्यन्यानि संयाति नवानि देही ॥
“ककाजीक चेला बदलि गेलैन्ह, नव देह भेटलैन्ह अछि, अहाँ खुशी मनाउ,सोहर गाउ, कनैत छी किऎक ?” `````` हौ, बाबू ! यदि गामक युवक दल कैं यैह देखाउस लागि जाइन्ह त कतेक पित्ती खून हेताह तकर ठेकान नहिं । तैं हम नेहोरा करैत छिऔह । हमरा संग बरु भांग पिउल करह , परन्तु गीता क सेवन नहिं करह । यदि आन काज नहिं फुरौह त पचीसी खेलाह, बाँसुरी बजाबह, नहिं किछु त बंशी लऽ कऽ माछ मारह, परन्तु ई गीताक चसका नहिं लगाबह ।
हम कहलिऎन्ह - खट्टर कका, गोनूझाक लेखें गाम बताह ! संसार कहैत अछि जे गीता सन ज्ञाने नहिं । लोक ओहि सॅं अहिंसा ओ वैराग्यक शिक्षा लैत अछि । और अहांँ कैं उनटे .......
खट्टर कका गोला बनबैत बजलाह – हौ, बताह ! यदि अर्जुन गीताक उपदेश सुनला उत्तर गांडीव फेकि गेरुआ धारण करितथि, कवच उतारि कमंडलु लीत थि , और युद्ध छोड़ि वराहक्षेत्रक बाट धरितथि, तखन ने बुझितहुंँ जे गीता में अहिंसा-वैराग्य भरल छैक । परन्तु ओ त तेहन निःस्पृह भऽ कऽ मस्तक-छेदन करय लगलाह जे की लोक ताड़क तरकुन छोपत ? हौ बाबू , एक त ओहिना गाम में भाला-बर्छी फनकैत रहै छथि जौं गीताक सान ओहि पर चढि गेलैक त प्रत्येक गाम कुरुक्षेत्र बनि जैत । तैं हम हाथ जोडैत छिऔह जे एखन गर्म शोनित में गीता नहिं पढह । हॅं जखन हमरा वयस क हैबह तखन ततेक हर्ज नहिं ।
हम कहलिऎन्ह - खट्टर कका, भऽ सकैत अछि गीताकारक दोसरे अभिप्राय होइन्ह !
खट्टर कका ललकि कऽ बजलाह – हौ, दोसर अभिप्राय कोना बुझिऔन्ह ? स्वयं गीताकारे त सारथी बनि आगाँ मे बैसल रहथिन्ह ? तखन मना किऎक ने कैलथिन्ह ? कहितथिन्ह - “हे औ अर्जुन ! हम अहाँ कैं एतेक ज्ञान सिखाओल । ई देह नश्वर थीक । संसार क्षणभंगुर थीक । हस्तिनापुरक की हस्ती ? एक दिन माटि में मिलि जायत । ताहि खातिर अहाँ रक्तक धार किऎक बहाएब ? सांसारिक सुख तुच्छ थीक । अहाँ राज्यक मनोरथ छोडू । एहि खातिर वृद्ध पितामह ओ पुज्य आचार्य पर तीर चलायब कि अहाँ कें सोभा देत ? छोडू ई झगडा और चलू हमरा संग हिमालय । यैह ने जे लोक हॅंसताह जे क्षत्रिय भऽ कऽ मैदान छोडि देलन्हि । परन्तु जे यथार्थ ज्ञानी छथि से निन्दा ओ प्रशंसा सॅं विचलित नहिं होइ छथि " ।... परन्तु ई सभ त कहलथिन्ह नहिं ; उनटे और उसका देलथिन्ह जे खूब मारि करु । और तों बुझैत छह जे गीता मेंवैराग्य छैक । हाय रे बुद्धि !
हम कहलिऎन्ह - खट्टर कका, बडका बडका लोग गीताक प्रचार सॅं विश्वशांति स्थापित करय चाहैत छथि और अहाँ कै ओहि में युद्धक संदेश भेटैत अछि ?
खट्टर कका मुसकुराइत बजलाह – तों अल्हा सुनने छह ? कोना ढोल पर ललकारा दैत छैक ? ‘आखिर राम करै सो होय, एकदिन सबको मरना होगा"। और ओहि बोल पर कतेको कटि मरैत अछि । हमरा त गीतो में वैह ललकारा
अन्तवन्त इमे देहा नित्यस्योक्ता शरीरिणः ।
अनासिनोऽप्रमेयस्य तस्माद युद्धस्व भारतः ॥
परन्तु हौ, बाबू ! 'कहियो त मरबाक अछि तैं एखने मरि जाय' – ई तर्क हमरा नहि जॅंचैत अछि ।
हम कहलिऎन्ह - खट्टर कका - भगवानक कथ्य छैन्ह जे जीवक कहियो नाश नहि होइत छैक ।
खट्टर कका भांग छनैत बजलाह – हौ, ई सभ परतारबाक बात छैक । जौं जीवक नाश नहिं होइ छैक त खूनक सजा फाँसी किऎक होइत छैक ? श्री कृष्ण अर्जुन कैं त उपदेश दैत छथिन्ह जे - गतासूनगतासूंश्च नानुशोचन्ति पंडिताः ।
परन्तु जखन अभिमन्युक बध भेलैन्ह तखन ओ ज्ञान कतय गेलैन्ह ? यदि वास्तव में यैह बात सत्य जे -
न जायते म्रियते वा कदाचित्
नायं भूत्वा भविता वा न भूयः ।
अजो नित्यः शाश्वतोऽयं पुराणः
न हन्यते हन्यमाने शरीरे ॥
तखन फेर जयद्रथ सॅं बदला लेबक हेतु एतेक प्रपंच किऎक रचल गेल ? ओहि बेर में ई वचन किऎक बिसरि गेलैन्ह जे -
दुःखेष्वनुद्विग्नमना सुखेषु विगतस्पृहः ।
वीतरागभयक्रोधः स्थितधीर्मुनिरुच्यते ॥
हौ, तों एखन नेना छह । ई सभ बात नै बुझबहौक ।
हम कहलिऎन्ह - खट्टर कका, प्रसिद्ध छैक जे -
सर्वोपनिषदो गावो दोग्धा गोपालनंदनः ।
पार्थो वत्सः सुधीर्भोक्ता दुग्धं गीतामृतं महत ॥
समस्त उपनिषदक मंथन कय कृष्ण भगवान ई गीता रुपी अमृत बाहर कय अर्जुन रूपी बाछा कैं पान करौने छथि ।
खट्टर कका विहुँसैत बजलाह – हॅं, अर्जुन बाछा त ठीके छलाह । तैं ने श्री कृष्ण चुचकारि कऽ लडाइ में जोति देलथिन्ह ! हौ, बूझह त परतारहिक हेतु सौंसे गीताक रचना भेल छैक । श्रीकृष्ण कैं लडैबाक मोन रहैन्ह । अर्जुन कैं सनका देल्थिन्ह और महाभारत तमासा देखलन्हि । अर्जुन पर तेहन ने श्याम रंग चढि गेलैन्ह जे राज्यक लोभें सम्पूर्ण वंशक संहार कैलन्हि ।
हम - खट्टर कका, अर्जुन अनासक्त भऽ युद्ध कैलन्हि, किछु राज्यक लोभे नहिं ।
खट्टर कका व्यंग्यपूर्वक बजलाह – हॅं । हस्तिनापुरक गद्दी तोरे नाम सॅं लिखि गेलथुन्ह । हौ, अनाशक्त रहितथि त एक सै पितियौत भाइक शोनित सॅं राज्याभिषेक करितथि ! हाय रे इन्द्रप्रस्थक राज्य ! तोरा लेल ततेक ने रक्तपात भेल जे आइ पर्यन्त दिल्लीक किला लाल रंग भेल अछि !
हम कहलिऎन्ह - धन्य छी खट्टर कका ! कहाँक बात कहाँ लऽ ऎलिऎक ?
खट्टर ककाक भांग तैयार भऽ गेल छलैन्ह । भरलो लोटा एक छाक में पीबि गेलाह । तखन सुभ्यस्त होइत बजलाह - असल में श्रीकृष्ण कैं लडैबाक रहैन्ह और अर्जुन सोझे चपाटे छलाह । तैं कृष्ण कैं जे जे फुरैत गेलैन्ह से कहैत गेलथिन्ह - “देह नाशवान तैं युद्ध करह । आत्मा अमर तैं युद्ध करह । राज्य भेट तौह तैं युद्ध करह । क्षत्रीय थिकाह तैं युद्ध करह । नहिं लडने निंदा हेतौह तैं युद्ध करह ।" और जखन सभटा सुनियो कऽ अर्जुनक व्यामोह दूर नहिं भेलैन्ह तखन एक्के बेरि अपन बिकराल स्वरूप देखा कऽ अर्जुन कैं डरा देलथिन्ह जे ओना नहिं बुझबह त एना बूझह ।
खट्टर कका कैं एकाएक हॅंसी लागि गेलैन्ह । बजलाह - हम जखन गीताक पोथी देखैत छी त एकटा कथा मोन पडि जाइत अछि एक बेर तोहर काकी कमला-स्नान करय जाइत रहथुन्ह । हमर एकटा पाँच वर्षक भागिन रहय ओहो संग जयबाक हेतु हठ करय लगलैन्ह । हम बहुत तरहें बुझौलिऎक – "नदी में बुइया छैक, तैं नहिं जा । ओहिठाम नेना डुबि जाइ छैक, तैं नहिं जा । दूर चलय पडतौह, तैं नहिं जा । बाट पिच्छर छैक, तैं नहि जा ।" जखन कोनो तरहें नहिं बुझलक तखन रामलीला बला राक्षसक चेहरा लगा क ओकरा डरा देलिऎक । तखन सॅं जे ओ सरि भेल से फेर किऎक जिद करत ? ```` हौ,हमरा त ओहि नेना में और अर्जुन में विशेष अन्तर नहिं बुझि पड़ैत अछि ।
हम कहलिऎन्ह - खट्टर कका, गीता में ओतेक रासे ज्ञानयोग, कर्मयोग, भक्तियोग भरल छैक से अहाँ कैं नहि सुझैत अछि ?
खट्टर ककाक आँखि लाल भऽ गेलैन्ह । बजलाह – हौ, सभटा योगक एके तात्पर्य जे 'कौरव कैं मार' । परन्तु सोझे एना कहने त अर्जुन बुझितथिन्ह नहिं, तैं हुनका बुझाबक हेतु ओतेक रासे ज्ञान-विज्ञान योग, कर्म-सन्यास योग आदिक माहाजाल पसारल गेल । ओहि में अर्जुनक बुद्धिए ओझरा गेलैन्ह और श्री कृष्ण जेना नचौलथिन्ह तेना ओ नचलाह । परन्तु जकरा बुझबाक शक्ति छैक से त भगवानक चलाकी बुझबे करतैन्ह ।
हम कहलिऎन्ह - खट्टर कका, हमरा त नहिं बुझि पडै़त अछि जे भगवान अर्जुन कैं ठकलथिन्ह अछि ।
खट्टर कका बजलाह - तोहर कोन कथा ? बड़का बड़का पंडित कैं नहिं बुझि पड़ैत छैन्ह । परन्तु हमरा त झकझक सुझैत अछि । एकठाम त कहैत छथि जे
प्रजाहाति यथा कामान् सर्वान् पार्थ मनोगतान् ।
आत्मन्येवात्मना तुष्टः स्थितप्रज्ञस्तदोच्यते ॥
अर्थात जे सभटा मनोरथक त्याग कऽ दैत छथि सैह यथार्थ ज्ञानी थिकाह। परन्तु दोसर ठाम राज्य ओ स्वर्गक प्रलोभन सेहो दैत छथिन्ह !
हतो वा प्राप्यसि स्वर्ग जित्वा वा भोक्ष्यसे महीम ।
तस्मादुत्तिष्ठ कौन्तेय ! युद्धाय कृतनिश्चयः ॥
‘हौ अर्जुन ! यदि मरबह त स्वर्ग भेटतौह । जितबह त राज्य भेटतौह । दूनू हाथ लड्डु छौह । तैं उठह और लडह ।
खट्टर कका नोसि लऽ कऽ मुसकुराइत बजलाह - अर्जुन तर्कशास्त्र नहिं पढ़ने छलाह तैं रज्जुपाश में बन्हा गेलाह । हम लग मे रहितिऎन्ह त कहितिऎन्ह-'हे कृपानिधान ! हिनका (अर्जुन कैं) एक तेसरो कोटि त भऽ सकैत छैन्ह जे जिबिते पकड़ि क बन्दी बना लैन्ह । तखन न राज्ये हाथ लगतैन्ह ने स्वर्ग ।' परन्तु अर्जुन त सोझे धनुर्धर रहथि । कोनो पक्षधर (नैयायिक) स भगवान कैं भेंट होइतैन्ह तखन ने ! हम पुछितिऎन्ह - “औ महाराज ! जखन सभ मनोरथ व्यर्थ थीक , तखन फेर ई रथ किऎक चला रहल छी ?”
हम कहलिऎन्ह - खट्टर कका, अहाँ सभ ठाम अपन तर्कशास्त्र लगा दैत छिऎक ?
खट्टर कका बजलाह - लगाउ ने कोना । यैह त हमरा देशक मुख्य विद्या थीक । छिद्रान्वेषण में एहन सूक्ष्म दृष्टि और कोनो जाति कै छैक ?
खट्टर कका सरौता सॅं कतरा करैत बजलाह – देखह, एकठाम त श्रीकृष्ण उपदेश दैत छथिन्ह जे -
समदुःखसुखः स्वस्थः समलोष्टाश्मकांचनः ।
तुल्यप्रियाप्रियो धीरस्तुल्यनिन्दात्मसंस्तुतिः ॥
अर्थात निन्दा-प्रशंसा दुहू कैं समान कऽ कऽ बूझक चाही और दोसर ठाम इहॊ कहैत छथिन्ह जे -
अकीर्ति चापि भूतानि कथयिष्यन्ति तेऽव्ययम ।
संभावितस्य चाकीर्तिः मरणादतिरिच्यते ॥
अर्थात नहिं युद्ध कैने अहाँक निन्दा हैत, ताहि सॅं त मरि गेना नीक । एक ठाम त अनासक्त कर्म सिखबैत छथिन्ह जे -
सुखदुःखे समे कृत्वा लाभालाभौ जयाजयौ ।
ततो युद्धाय युज्यस्व नैवं पापमवाप्स्यसि ॥
अर्थात हारि-जीत दूनू कैं बराबरि बूझि कऽ लडाइ करु । और पुनः दोसर ठाम इहो कहैत छथिन्ह जे -
तस्मात उत्तीष्ठ यशो लभस्व
जित्वा शत्रून् भुंक्ष्व राज्यं समृद्धम ।
‘हे अर्जुन ! अहाँ उठू, यश लियऽ और शत्रु कैं जीति राज्यक भोग करु ।' आब तोंही कहह जे जखन सुख-दुःख, लाभ-हानि, जय-पराजय, यश-अपयश सभ बराबरि, तखन फेर भगवान विजय ओ यशक लोभ किऎक दैत छथिन्ह ?
हमरा चुप देखि खट्टर कका कहय लगलाह – हौ, एकटा हम पुछैत छिऔह। भगवान कहैत छथिन्ह जे -
ईश्वरः सर्वभूतानां हृद्देशेऽर्जुन तिष्ठति ।
भ्रामयन सर्वभूतानि यंत्रारूढानि मायया ॥
अर्थात् वैह सभ कें अपना मायाक प्रभाव सॅं कठपुतरी जकाँ नचा रहल छथिन्ह । यदि यैह बात सत्य, तखन फेर अर्जुन सॅं एतेक उतराचौरी करबाक कोन प्रयोजन ? सोझे अपन कल ऎंठि दितथिन्ह । हुनक इच्छाक आगाँ अर्जुनक इच्छा की ? तखन ई किऎक कहैत छथिन्ह जे - यथेच्छसि तथा कुरु ।
‘जे इच्छा हो से करू', और यदि यैह, त ओही पर रहितथि । तखन फेर ई किऎक जे -
सर्वधर्मान परित्यज्य मामेकं शरणं व्रज ।
अहं त्वां सर्वपापेभ्यो मोक्षयिष्यामि मा शुचः ॥
"अहाँ सभटा धर्म छोड़ि हमरा शरण में आबि जाउ, हम अहाँ कैं सभ पाप सॅं मुक्त कय देब ।" हौ, एना त कोनो पंडा, पुरोहित वा पादरी बाजय । भगवान कतहु एना बाजथि ? और यदि अन्त मे यैह कहबाक छलैन्ह त अठारह टा अध्याय पसारबाक कोन काज छलैन्ह ? एके श्लोकार्द्ध में कहि दितथिन्ह जे -
अहं निर्देशयामि त्वां तस्मात युध्यस्य भारतः ।
“हे अर्जुन ! हम अहाँ कैं आज्ञा दैत छी, तैं युद्ध करु।"
हम कहलिऎन्ह - खट्टर कका, हम त बुझैत छी जे अट्ठारहो अध्याय गीताक निष्कर्ष थिकैक निष्काम कर्म ।
खट्टर कका बजलाह – हौ, यैह त हमरा बुझबा में नहिं अबैत अछि । कर्म कतहु निष्काम भेलैक अछि ? बिना इच्छा क प्रयत्न होइते नहिं छैक । लोक जे काज करैत अछि से कोनो ने कोनो कामना सॅं प्रेरित भऽ कऽ । 'समस्त कामना क त्याग कऽ देब' इहो त एकटा कामने भेल ।
हम - खट्टर कका, अहाँ त सभ ठाम अपन नागपाश लगा दैत छिऎक परन्तु जीवन्मुक्त कैं त कोनो कामना नहिं रहैत छैन्ह ।
खट्टर कका मुस्कुराइत बजलाह – हौ, हमरा त आइ धरि एकोटा जीवन्मुक्त नहिं भेटलाह अछि । और यदि केओ एहन जीव होथि त हम पुछैत चीऔह जे हम कसि कऽ एक चाट हुनका गाल पर लगबैत छिऎन्ह, हुनकर स्थित-प्रज्ञता कायम रहतैन्ह ? दाँतक दर्द उठला पर हुनका ई इच्छा हेतैन्ह कि नहिं जे दुख छूटि जाय ! नदी फिरबा काल केओ लोटा छीनि लैन्ह त क्रोध हेतैन्ह कि नहि ?
हम गह्वरित होइत कहलिऎन्ह - तखन अहाँ कैं सरिपहुँ विश्वास अछि जे भगवान अर्जुन कैं परतारि नेने छथिन्ह ?
खट्टर कका ठठा कऽ हॅंसि पड़लाह । एक चुटकी कतरा मुँह में दैत बजलाह - हौ, तोंहू बताहे छह ? ई सभटा कवि-कल्पना थिकैक । कवि कैं त कोनो आ धार चाही । केओ रामचन्द्रक प्रसंग लय योगवाशिष्ठ क रचना कैने छथि।केओ कुरुक्षेत्रक पृष्ठिभूमि में गीता क रचना कैने छथि । नहिं त तोंही कहह जे घमा सान युद्धक बीच में अट्ठारह अध्याय गीता कहबाक ओ सुनबाक अवकाश छलैक ? यावत ई अट्ठारह अध्याय होइत छल ताबत की अट्ठारहो अक्षौहणी सेना बैसल अदौरी खोंटैत छल ? आ संजयक कान मे कि रेडियो लागल छलैन्ह ? हौ, ई सभ किच्छु नहिं । कवि कै कोनो लाथे सांख्ययोग ओ वेदान्त क पंडितारे छटबाक छलैन्ह से छटने छथि ।
हम कहलिऎन्ह - खट्टर कका, तखन अहाँक दृष्टि में गीता सॅं कोनो लाभ ड़नहिं ?
खट्टर कका व्यंग्य करैत बजलाह - लाभ किऎक ने ? एकटा लाभ त यैह जे एहि सॅं हरताल बन्द भऽ जाएत ।
हम चकित होइत पुछलिऎन्ह - से कोना , खट्टर कका ?
खट्टर कका बजलाह - देखह , गीताक उपदेश छैक -
कर्मण्येवाधिकारस्ते मा फलेषु कदाचन ।
मा कर्मफलहेतुर्भूः मा ते संगोऽस्त्वकर्मणि ॥
अर्थात "अनासक्त भऽ कऽ कर्म करी; फलक आशा नहिं राखी ।" कोल्हुआरक बड़द कैं गुड़क चेकी सॅं की प्रयोजन ? हौ, यदि ज्ञान मजदूर कैं भऽ जाइक त कोनो कारखाना में हड़ताल किऎक हैत ?
हम पुछलिऎन्ह - और कोनो लाभ नहिं ?
खट्टर कका बिहुँसैत बजलाह - और लाभ यैह जे देशक जनसंख्या जे सुरसाक मूँह जकांँ निरन्तर बढल जा रहल अछि से कम भऽ जाएत ।
हम - से कोना खट्टर कका ?
खट्टर कका बजलाह - देखह ,
कर्मण्येवाधिकारस्ते मा फलेषु कदाचन
एहि में सन्तति-निरोधक गुप्त मंत्र भरल छैक जे प्रत्येक नवविवाहित दम्पति कैं स्मरण राखक चाही । 'केवल कर्म कैने जाइ, फलक आशा नहिं राखी ।'
एहिठाम फल क अर्थ संतान । आब नीक जकाँ ध्यान दहौक त अर्थ लागिजैतौह । परन्तु तों भातिज थिकाह । बेसी खोलि कऽ कोना कहिऔह ।
Harimohan Jha Ki Kahaniya
Maithili Story
- asked 8 months ago
- B Butts


text:
धर्मक तत्व ( Dharmak Tatva ) - खट्टर ककाक तरंग - हरिमोहन झा |
धर्मक तत्व
(खट्टर ककाक तरंग)
खट्टर कका आङ्गन में भोजन करैत रहथि । हमरा देखि बजलाह - आबह आबह । तोंहू बैसह ।
हम कहलिऎन्ह - खट्टर कका, हम तुरंत भोजन कैने छी । एकटा समाचार कहय आयल छलहुँ ।
ख० - से की ?
हम - आइ सभा छैक । धर्म पर व्याख्यान हेतैक । अहूँ चलब ?
खट्टर ककाक ठोर पर मुसकी आबि गेलैन्ह । बजलाह - बैसह,बैसह । तों धर्म ककरा कहैत छहौक ?
हम कहलिऎन्ह - खट्टर कका, जखन बड़का बड़का पंडित धर्मक व्याख्या नहिं कय सकै छथि त हम की कहि सकैत छी ?
धर्मस्य तत्वं निहितं गुहायाम ।
खट्टर कका बजलाह – हौ, एहीठाम त घुड़किल्ली छैक । 'गुहायाम' पदक अर्थ बड्ड गूढ छैक । ओतेक दूर धरि प्रवेश हैब कठिन ।
हम आसन पर बैसि गेलहुँ । कहलिऎन्ह - खट्टर कका, हम त मोट बात जनैत छी हमरा लोकनिक पूर्वज जे सदा सॅं करैत एलाह अछि, से धर्म थीक। जे बात नहिं करैत ऎलाह अछि, से अधर्म थीक ।
खट्टर कका एकटा भँटबर खोंटैत बजलाह - तखन त हर जोतब धर्म थीक, और 'ट्रैक्टर' चलायब अधर्म थीक ? खरखरिया पर चलब धर्म थीक और हेलिकोप्टर पर उड़ब अधर्म थिक ?
हम कहलिऎन्ह - खट्टर कका, अहाँ सॅं के तर्क करौ ? परन्तु हम सोझ सोझ बुझैत छी - महाजनो येन गतः स पन्थाः ।
खट्टर कका कैं हॅंसी लागि गेलैन्ह । बजलाह - जतेक सोझ तों बुझैत छहौक ततेक नहिं छैक । महाजन क एक बाट रहैन्ह तखन ने ! रामचन्द्रक मार्ग छैन्ह मार्यादापालन कृष्णचन्द्रक मार्ग छैन्ह – रासलीला। महावीर जिनक मार्ग छैन्ह अहिंसा परमो धर्मः । महावीर हनुमान क मार्ग छैन्ह - शठे शाठ्यं समाचरेत् । सभ त पुज्ये छथि आब किनकर मार्ग अनुशरण कैल जाय ?
हम कहलिऎन्ह - खट्टर कका, मनुजी दसटा धर्म गना गेल छथि -
धृतिः क्षमा दमोऽस्तेयं शौचमिन्द्रिय-निग्रहः ।
धीर्विद्या सत्यमक्रोधो दशकं धर्मलक्षणम ॥
एहि में त कोनो संदेह नहि होमक चाही ।
खट्टर कका तिलकोरक तरुआ कुड़कुड़बैत बजलाह – हौ, ई सभ श्लोक अनका फुसियाबक हेतु होइ छैक । जौं पाण्डव धैर्य कऽ कऽ बैसि जैतथि, त महाभारत किऎक होइत ? यदि रामचन्द्रजी रावण कैं क्षमा कऽ दितथिन्ह , त लंकाकांड किऎक मचैत ? जे समर्थ अछि तकरा हेतु स्त्रैण धर्म नहिं होइ छैक। जे अब्बल-दुब्बर अछि तकरे सन्तोषार्थ ई सभ मोसम्माती धर्म बनाओल गेल छैक । अबला धैर्य कऽ कऽ बैसि जाइत अछि । नपुंसक मारि खा कऽ रहि जाइत अछि । परन्तु जे सबल छथि , शासक छथि , तिनकर दोसरे धर्म होइ छैन्ह ।
हम - हुनकर धर्म की होइ छैन्ह ?
ख० - जाहि सॅं हुनकर इच्छा-पुर्ति होइन्ह , सैह हुनक धर्म होइ छैन्ह । से जाहि प्रकारे होइन्ह । शत्रु क छाती पर चढि कऽ, अथवा युवती क । बंदूकक जोर सॅं , बा संदुकक जोर सॅं । अबल घर में एकटा खून करै अछि त फाँसी पड़ैअछि । सबल युद्ध में सै टा खुन करै छथि त वीर कहबैत छथि । यैह पुरुषाह धर्म थिकैक ।
हम - परन्तु व्यासजी त कहि गेलाह अछि जे -
अष्टादश पुराणेषु व्यासस्य वचनद्वयम् ।
परोपकारः पुण्याय पापाय परपीडनम ॥
जाहि सॅं दोसराक उपकार होइक से धर्म थीक, जाहि सॅं दोसरा कैं दुःख पहुँचैक से पाप थिक ।
खट्टर कका एकटा तरुआक स्वाद लैत बजलाह – हौ, यदि यैह बात, तखन प्राणायाम कैं धर्म, और पलांडु-भक्षण कैं अधर्म किऎक मानल जाय ? हम नाक मुनि लेब ताहि सॅं अनकर की उपकार हैतैक ? हम पेयाज क तरुआ खायब ताहि सॅं अनकर की बिगरतैक ? ........और यदि दोसरा कैं आनन्द देव सैह धर्म, तखन त व्यभिचारो कैं धर्मे कऽ कऽ बुझक चाही ?
हम कहलिऎन्ह - खट्टर कका, अहाँ त तेहन तेहन युक्ति दैत छिऎक जे धर्मक अस्तित्वे लोप भऽ जाय। एही द्वारे पंडित लोकनि अहाँ कैं नास्तिक कहै छथि।
खट्टर कका मिरचाइक अँचार खोंटैत बजलाह – हौ, ई की हम अपना दिस सॅं कहैत छिऔह ? स्वयं कुमारिल भट्ट कहि गेल छथि-
कोशता हृदयेनापि गुरुदाराभिगामिनाम।
भूयान धर्मः प्रसज्येत भूयसी ह्युपकारिता॥
अर्थात " यदि दोसरा कें आनन्द प्रदान करबे धर्म थीक तखन त गुरुपत्नीगमन करयवाला सेहो धर्मात्मा थिक। " श्लोक-वार्त्तिक में देखह जे धर्म पर एहन- एहन कतेक रासे शास्त्रार्थ छैक। परन्तु से सभ ग्रन्थ त तोरा लोकनि देखबह नहिं, सोझे खट्टर झा कैं गारि पढ़बहुन।
हम-तखन धर्म परोपकारमलक नहिं थीक?
खट्टर कका अरिकोंचक चक्का मुँह में दैत बजलाह - तों एखन नेना छह। जखन परिपक्व हैबह तखन बुझबहौक जे-
अष्टादश पुराणेषु खट्टरस्य वचोद्वयम् ।
निजोपकारः पुण्याय पापाय निजपीडनम् ॥
जाहि सॅं अपन उपकार हो, सैह धर्म थीक। और जाहि सॅं अपना दुःख पहुँचय, सैह पाप थीक।
हमरा मुँह तकैत देखि खट्टर कका बजलाह-हौ, परमार्थो क चक्का चलैत छैक से स्वार्थेक धुरी पर। दान-पुण्य कि ओहिना कैल जाइ छैक ? केओ नाम लेल करै अछि, केओ स्वर्ग लेल । सभ में अहंभाव रहै छैक। यदि स्वार्थ क तेल निघॅंटि जाइक त धर्मक बाती तुरंत मिझा जाय । तैं अनुभवी आचार्य लोकनिक सिद्धान्त छैन्ह – आत्मा रक्षितो धर्मः ।
हम - खट्टर कका, अहाँ त लोक कैं संशय-जाल में धऽ दैत छिऎक । परन्तु हम कहब जे सभ जीब पर दया राखी, यैह सभ सॅं बड़का धर्म थिकैक ।
खट्टर कका ओलक साना में जमीरी नेबो गारैत बजलाह - कनेक बुझा कऽ कहह । हमरा खाट में उड़ीस भरल अछि । तकरा भरि राति अपन सोणित पीबय दिऎक ? राति में बहुत रासे मच्छर कटैत अछि । तकरा धूआँ नहि लगविऎक ? लतामक गाछ में बिढनी खोंता लगौने अछि ।तकरा नहिं उड़बिऎक ? तोरा काकीक केश में ढील फरल छैन्ह । से नहिं मारथि ? पुरना घर सॅं साँप बहराइत अछि । तकरा ओहिना सहसह करैत छोड़ि दिऎक ? यदि मनुष्य सभ जीव पर दया करऽ लागय, त जीवित रहि सकैत अछि ?
हम - खट्टर कका, अहाँक जीरह में ठठब त मुश्किल । परन्तु जहाँ धरि भऽ सकय, अहिंसा ओ प्रेम सॅं काज लेबक चाही ।
खट्टर कका ओलक चटनी चटैत बजलाह – हौ, यैह बात त हमरा बूझऽ में नहिं अबैत अछि। सभ मनुष्य की दया क पात्र होइत अछि ? मानि लैह, एकटा आततायी तोरा घर में पैसि जाओ और आङ्गन में बलात्कार करय लागि जाओ त एहना स्थिति में तोहर की कर्तव्य हैतौह ? ओकरा पंखा होंकय लगबहौ क ? ठढइ-शरबत आगाँ में बढा देबहौक ? अन्त में चलबा काल जनउ-सुपारी दऽ कऽ विदा करबहौक ?
हम कहलिऎन्ह - खट्टर कका, अहाँ त तेहन दृष्टान्त दऽ दैत छी जे हमर मुँहे बन्द भऽ जाइ अछि । परन्तु एतबा त अहूँ मानव जे सभ धर्मक मूल थिक इन्द्रिय-दमन ।
खट्टर कका तेतरिक खटमिट्ठी चभैत बजलाह – ई बात जे परचारि गेल से भारी अभागल छल । हम त बुझैत छी जे चटकार भोजन करब धर्म थीक और जीभ कैं कष्ट देनाइ सैह अधर्म थीक ।
हम - परन्तु इन्द्रिय-सुख त अत्यन्त तुच्छ वस्तु थीक। तैं इन्द्रिय-निग्रह .......
खट्टर कका कैं क्रोध उठि गेलैन्ह । बजलाह – हौ , यदि इन्द्रिय एहन अधलाह वस्तु थीक, त विल्वमंगल जकाँ आँखि फोड़ि लैह । जड़भरत जकाँ नाक-कान मुनि कऽ बैसि रहह ।
हम - हमर अभिप्राय ई जे ब्रह्मचर्य-पूर्वक ......
‘ब्रह्मचर्य' क नाम सुनैत खट्टर कका उत्तेजित भऽ गेलाह । बजलाह - ब्रह्मचर्यक अर्थ ब्रह्म समान चर्या । ब्रह्म नपुंसक लिंग छथि अतएव ब्रह्मचर्यक अर्थ भेल नपुंसकवत् आचरण । एकरे तों धर्म कऽ कऽ बुझैत छह ?
हम - खट्टर कका, लिखलकैक अछि -
मरणं विंदुपातेन जीवनं विंदुधारणात् ।
खट्टर कका कड़कि कऽ बजलाह - अशुद्ध ।
जीवनं विंदुपातेन मरणं विंदुधारणात ।
विंदुपाते सॅं जीवनक सृष्टि होइ छैक । यदि सभ अपन विंदु अपना कोषागारे में रखने रहि जाय त ई सृष्टि कोना चलत ? हौ, धर्म ककरा कही ? जाहि सॅं सृष्टि क धारण हो । आब तोंही कहह जे असली धर्म की थीक ? विंदु रक्षा अथवा विंदुपात ?
हम - तखन ब्रह्मचारी बनब मुर्खता थीक ?
खट्टर कका दहबड़ चभैत बजलाह - एहि अर्थ में अवश्य मुर्खता थीक। परन्तु जिनका सामर्थ्य होइन्ह से दोसरा अर्थ में ब्रह्मचारी बनि सकैत छथि । ब्रह्म स्वच्छन्द होइ छथि । तैं ब्रह्मचारी क अर्थ स्वच्छंदाचारी । जेना संन्यासी। संन्यासी क अर्थ जे सम्यक् प्रकारें न्यास अथवा त्याग करथि । तैं ओ लोकनि सामाजिक बंधन कैं त्याग कऽ दैत छथि । अर्थात आरि-धूरक सीमा नहि रखैत छथि । ठेठ भाषा मे साँढ बूझह । तैं बहुत गोटा अपना नाम में 'गोस्वामी' शब्द जोड़ि लैत छथि ।
हम – 'गोस्वामी' क ई अर्थ हमरा नहि बूझल छल ।
खट्टर कका कुम्हरौरीक झोर चखैत बजलाह - तोरा बुझले की छौह ? ओ लोकनि जे दंड-कमण्डलु रखैत छथि से कथीक प्रतीक थिकैन्ह ? कनेक आकार पर ध्यान दहौक । तखन बुझा जैतौह । भातिज थिकाह । बेसी खोलि कऽ कोना कहिऔह ?
तावत् काकी एक छिपली तरल माछ आगाँ में धऽ गेलथिन्ह ।
खट्टर कका बजलाह – बस, आब गप्प जमि गेल । पूछह की पुछैत छह ?
हम कहलिऎन्ह - खट्टर कका, अहाँक सभटा गप्प अद्भूते होइ अछि । परन्तु साधु-संत त त्यागी होइ छथि । चारि आँगुर कौपीन पहिरि कऽ रहैत छथि
खट्टर कका एकटा खूब झूर पलइक स्वाद लैत बजलाह – हौ एकटा पिहानी छैक -
बुड़िबक एक चलल ससुरारि बाटहि भगबा लेलक उतारि ।
से ई लोकनि स्वर्गक अप्सरा लेल ततेक ललाएल रहै छथि जे एहीठाम धोती खोलि कऽ राखि दैत छथि । कतेक गोटा त ओहो चारि आँगुरक बिष्ठी फोलि, सोझे नागा बनि जाइत छथि । परन्तु हौजी ! यदि कदाचित् ओहूठाम 'नागा' (सुन्य) भऽ जाइन्ह तखन त ठिठियाएले रहि जैताह ।
हम - खट्टर कका, एतेक रासे योगी जे योग साधन करै छथि से ````
ख० – सभटा भोगे निमित्त । भोग क साधन योग । विचारि क देखह त बिना 'युज' धातुक सहायता सॅं 'भुज्' धातुक क्रिया भइए नहि सकैत छैक ।
हम-परन्तु ओहिठाम 'युज'क अर्थ छैक आत्मा ओ परमात्माक मिलन।
ख०-परमात्मा नहि, परात्मा। आत्माक अर्थ अपन शरीर। परात्माक अर्थ अनकर शरीर। ओही दूनूक मिलन योग थीक। वैह सम्यकऽ प्रकार सॅं हो त 'संयोग' कहबैत अछि।
हम-अहाँ त विलक्षणे अर्थ लगा दैत छिऎक। योगी कैं भोग सॅं कोन मतलब?
खट्टर कका तृप्तिपूर्वक तरल माछक आस्वादन लैत बजलाह- सोरह आना मतलब। ओ बुझैत छथि जे एहि नाक (नासिका) क रंध्र दबौने ओहि नाक क द्वार फुजि जाएत। एतय कुंडलिनी (योग) जगौने ओतय कुंडलिनी (कुण्डल वाली सुन्दरी) भेटि जैतीह । एहि ठाम खेचरी (मुद्रा) सधने ओहिठाम खेचरी (आकाश-विहारिणी परी) प्राप्त भऽ जैतीह। जे एहिठाम नारी कैं नरकक खानि कहैत छथि सेहो नारिए खातिर स्वर्ग जाय चाहैत छथि।
हम- और एतेक रासे जे पूजापाठ होइत अछि ॱ ॱ ॱ
ख०- से सभटा स्वर्गेक निमित्त। रंभाक लोभ सॅं लोक भगवान कैं रंभाफल चढबैत छैन्ह । तिलोत्तमाक लोभ सॅं तिल छिटैत छैन्ह। यदि लोक कैं निश्चय भऽ जाइक जे स्वर्गक फाटक एक टाटक मात्र थीक त आइए सभटा त्राटक ओ पूजाक नाटक समाप्त भऽ जाय। जखन चन्द्रमुखी भेटयवाली नहिं, त लोक गोमुखी में हाथ दय जप किऎक करत? यदि मृगनयनी नहिं, त मृगछाला किऎक पहिरत ? यदि षोडशी नहिं, त एकादशी किऎक करत ?
हम- अहा! खट्टर कका! अलंकार क धारा बहि गेल। आब अहाँ तरंग में आबि गेलहुँ।
ताबत् काकी एक बाटी झोराओल माछ नेने एलथिन्ह ।
खट्टर कका बजलाह - एहन रंग पर जौं तरंग नहिं चलय त कथी पर ?
हम कहलिऎन्ह - खट्टर कका, मानि लेल जे कामक वेग प्रबल थीक । परन्तु लोक मर्यादा त बान्हि सकैत अछि । जेना पतिव्रता स्त्री
'पतिव्रता' क नामे सुनैत खट्टर ककाक आँखि चढि गेलैन्ह । बजलाह – हौ, पतिव्रता स्त्री सन संकिर्ण ओ स्वार्थिनी संसार में केओ नहि होइ अछि ।
पुनः अपना स्त्री कैं देखि कहलथिन्ह – अहाँ आउ ने एहिठाम ठाढ भऽ कऽ गप्प की सुनै छी ?
हुनका गेला पर हम कहलिऎन्ह - खट्टर कका, अहाँक सभ बात आश्चर्ये होइ अछि । जखन पतिव्रता अधलाह, तखन अहाँ स्त्री जाति कैं श्रेष्ठ ककरा बुझैत छिऎक ?
खट्टर कका माछक काँट छोड़बैत बजलाह – वेश्या कैं ।
हम - खट्टर कका, अहाँ कैं भांग लागल अछि ।
खट्टर कका बजलाह – हौ, भांग त हमरा लगले रहै अछि । भोरे हरियरका माजूनक बर्फी लऽ कऽ जलखइ भेलैक अछि । परन्तु हम तोरा पुछैत छिऔह जे यदि वेश्या सर्वश्रेष्ठ नहि रहैत त नित्य स्वर्ग में कोना निवास करैत ? बड़का बड़का धर्मात्मा लोकनि पुण्यक्षय भऽ गेला उत्तर पुनः मर्त्यलोक मे आबि जाइ त छथि।"क्षीणे पुण्ये मर्त्यलोकं विशन्ति।" परन्तु रंभा, उर्वशी, तिलोत्तमा आदि ओतय अक्षय सुखक भोग करैत छथि । कोनो कुलवधू कैं ई सौभाग्य प्राप्त छैन्ह ?
हम - खट्टर कका, कहाँ कुलवधू ओ कहाँ वेश्या ! दूनू में कतबा अन्तर छैन्ह ।
ख० – जतबा अन्तर एक चुकड़ी पानि ओ महानदीक धारा में। एक क्षुद्रघंटी थीक, दोसर उदारताक प्रतीक। जे केवल एक गोटाक काज आएल, सेहो कोनो देह थीक ? सराही ओहि शरीर कैं, जे अनेकक काज आबय ।
हम - खट्टर कका, एहि सभ बात सॅं सतीत्व धर्म पर आघात पहुँचत ।
ख० – हौ, सतीत्व-धर्म सॅं बेसी प्रबल थिकैक प्रकृति-धर्म , जे श्रृष्टिक आदि-काल सॅं चलि रहल छैक । सतीत्व त हमर तोहर बनाओल अछि ।
हम- तखन पातिव्रत्य कैं अहाँ ईश्वरीय आज्ञा कऽ कऽ नहिं बुझैत छिऎक ?
खट्टर कका विहुँसैत बजलाह – हौ, ईश्वर कैं सभ ठाम किऎक घसिटैत छहुन्ह ? हुनका कि एतबे काज छैन्ह जे दुरबिन लगौने बैसल रहथि ?
हम - तखन इ वस्तु चलल कोना ?
खट्टर कका प्रेम सॅं रोहुक सीरा सॅं घी बाहर करैत बजलाह – हौ, हमरा लोकनिक पुरखा चलाक छलाह । बुढारियो में कै कै टा कय कऽ अनैत छलाह । कहाँ धरि युवती सभक रखबारी करितथि ! तैं किछु श्लोक बना कऽ पैर छनि देलथिन्ह । चार्वाक त साफ कहै छथि जे -
पातिव्रत्यादि संकेतः बुद्धिमद्दुर्बलैः कृतः ।
रूपवीर्यवता सार्ध स्त्रीकेलिमसहिष्णुभिः ॥
खट्टर कका एक लोटा पानि पिउलन्हि । पुनः बजलाह - असल में बूझह त जकरा लोक पातिव्रत्य कहैत छैक, सैह व्यभिचार थीक ।
हम कहलिऎन्ह - खट्टर कका ,
कबीरदास केर उनटे बानी, बरिसय कंबल भीजय पानी !
अहाँ कैं निश्चय नशा लागल अछि ।
खट्टर कका गम्भीरतापूर्वक बजलाह – हौ, नशा त हमरा लगले रहैत अछि । परन्तु कनेक अपने विचारि कऽ देखह व्यहिचारक अर्थ की । नियम क अप वाद । आब देखह जे स्वभाविक नियम की थिकैक ? नर ओ मादा क संयोग सॅं स्वभावतः गर्भाधान भऽ जाइ छैक । ओहि खातिर ने सहनाइ बजैबाक काज, ने शंख फुकबाक । सिंदुरदान ओ गठबंधन त केवल आडम्बर थिकैक। स्त्री कैं महिष जकाँ नाथक हेतु । देखै छह नहिं ? एखन धरि पतिव्रता स्त्री अपना पति कैं 'नाथ' कहैत छथि । हौ, प्राणी मात्र कैं मैथुन कर्म में स्वतंत्रता छैक । केवल मनुष्य एहि नियम कैं उल्लंघन कय स्त्री क पैर में छान लगा दैत अछि । एही द्वारे हम पातिव्रत्य-धर्म कैं व्यभिचार कहैत छिऎक ।
हम - खट्टर कका बजलाह – हौ, सती क अर्थ की ? उत्तम । उत्तम के थीक ? जे अपन अधिकारक रक्षा करय । तुलसीदास कहै छथि-
जिमि स्वतंत्र होइ बिगड़हिँ नारी ।
हम कहै छी -
जिमि स्वतंत्र होइ सुधरहिँ नारी ।
जे नारी पुरुषक दासत्व-श्रृंखला सॅं मुक्त भय अपना कैं स्वतंत्र राखि स्वाभाविक नियमक पालन करैत अछि सैह उत्तम वा सती कहाबय योग्य अछि। एहि द्वारे हम वेश्या कैं सर्वश्रेष्ठ नारी कऽ कऽ बुझैत छी । पतिव्रता स्त्री भुसकौल होइ छथि ।
हम - खट्टर कका, अहाँ हँसी करैत छी ।
ख० - से आब तों जे बुझह ।
ताबत काकी दही लऽ कऽ पहुँचि गेलथिन्ह ।
हम पुछलिऎन्ह - खट्टर कका, अहाँ कैं स्वर्ग में विश्वास नहिं अछि ?
खट्टर कका दही भात सनैत बजलाह – हौ, यदि एको गोटा ओतय सॅं आबि कऽ कहैत तखन ने विश्वास होइत । परन्तु आइ धरि जे गेलाह से फिरि कऽ कह नहिं एलाह । और जे लोकनि कहै छथि से गेले नहिं छथि । तखन हुनका बात क कोन प्रतीति ?
हम - खट्टर कका, यदि एहि में किछु तत्व नहिं रहितैक त एतबा दिन सॅं ई बात कोना चलि अबैत ?
ताबत काकी दू टा कृष्णभोग आम नेने एलथिन्ह ।
खट्टर कका दही भात में आम क रस गारैत बजलाह – हौ, तत्व यैह छैक जेलोक कैं पृथ्वी पर भोग सॅं तृप्ति नहि होइ छैक । तृष्णाक कोनो अन्त नहिं छैक । परन्तु जीवन परिमित; देहक शक्ति अल्प ; थोड़बे दिन में बुढापा पहुँचि जाइ छैक; और कामना बनले रहि जाइ छैक, ताबत् खेल खतम भऽ जाइ छैक। एही द्वारे लोक कल्पना सॅं पुर्ति करै अछि। जे सिहन्ता एहि जन्म में नहिं पूर्ण भेल से मुइला क बाद पूर्ण भऽ जाएत । एहन ठाम जायब जहाँ जरा-मरण नहिं। अजर-अमर भऽ कऽ रहब । ओतय खैबाक हेतु मिष्टान्न , पीबाक हेतु अमृत, भोग करबाक हेतु सुन्दरी । और सभटा मुफ्ते । एको कैंचा खर्च नहिं । ने खेती करबाक झंझट, ने आरि-धूरक तकरार , ने मामिला-मोकदमा क बखेड़ा कल्पवृक्ष तर बैसि जाउ, जे इच्छा हो से मांगि लियऽ । राबड़ी पीबाक मन हो, काम- धेनु कैं कहि दिऔन्ह । विहार करबाक हो , अप्सरा क झुंड में सन्हिया जाउ। ई सुरालय की भेल श्वशुरालय भेल । बल्कि ताहू सॅं सहस्रगुना बढि कऽ।सासुर में त एकटा षोडशी पर सोरह आना अधिकार भेटैत छैक । परन्तु स्वर्ग में त सोरह हजार षोडशी अपन सोरहन्नी अदाय करबाक हेतु ठाढि रहैत छथि । ओहि ठाम कोनो सार-ससुर रोकयबाला नहिं । सभ सारिए सारि । और सभ अक्षय यौवना ! आब एहि सॅं बढि की चाही ? परन्तु हौ जी ! एक बात बड्ड गड़बड़ ।
हम - से की, खट्टर कका ?
खट्टर कका आमक चोभा लगबैत बजलाह - विचारि कऽ देखह त लोक स्वर्ग गेने अगत्ती भऽ जाइ अछि ।
हम - से कोना खट्टर कका ?
ख० - मानि लैह जे तोहर सातो पुरखा स्वर्ग गेलथुन्ह । आब ओही अप्सरागन कैं सातो पितर भोग कैने होइथुन्ह । और तोंहू जैबह त सैह करबह । तैं हम कहै छिऔह जे स्वर्ग गेने धर्म नष्ट भऽ जाय ।
हम - खट्टर कका, अहाँ त तेहन बात बाजि देलहुँ जे आब लोक कैं स्वर्गो जैबा में मन भटकि जैतैक ।
खट्टर कका मुस्कुराइत बजलाह - हम की अयुक्त कहै छिऔह ?
हम कहलिऎन्ह - खट्टर कका, आब हँसी नहि करू । हमर बुद्धि काज नहिं करैत अछि । अहीं कहू जे धर्म की वस्तु थीक ।
हम कहलिऎन्ह - खट्टर कका, आब हँसी नहि करू । हमर बुद्धि काज नहिं करैत अछि । अहीं कहू जे धर्म की वस्तु थीक ।
खट्टर कका चूर लैत बजलाह - हौ, समस्त धर्मक रहस्य हम एके श्लोक मे कहि दैत छिऔह -
कृतः धर्म प्रपंचोऽयं परमुष्ट्यां पतेन्नहि ।
कदाचित् स्वकृशग्रीवा पत्नीपीनस्तनोऽथवा ॥
‘अपन कमजोर गरदनि ओ पत्नीक पुष्ट स्तन, ई दूनू वस्तु दोसरा क मुट्ठी में नहिं जाय' – एही हेतु एतबा रास धर्माधर्म क प्रपंच रचल गेल अछि ।
हम विस्मित होइत पुछलिऎन्ह - खट्टर कका, ई बंधन अहांक दृष्टि में कृतिमथीक । तखन असली की थीक ?
खट्टर कका बिहुँसैत बजलाह - असली धर्मक परिभाषा देखबाक हो त मिमांसा-सूत्र देखह । आदिए में भेटि जैतौह ।
हम - ओ कोन सूत्र थिकैक ?
खट्टर कका बजलाह - ओ धियापुताक समक्ष उच्चारण करबा योग्य नहिं छैक। कोनो मिमांसक सॅं पूछि लिअहुन । टीकाकार लोकनि त बहुत रासे गोबर- माटि लगौने छथि । परन्तु हम सोझ-सोझ अर्थ बुझै छी । जाहि सॅं श्रृष्टिक काज आगाँ बढय सैह धर्म थीक । से जिनका में जतेक सामर्थ्य होइन्ह ।
ई कहैत खट्टर कका अचावक हेतु उठि गेलाह ।
Harimohan Jha Ki Kahaniya
Maithili Story
- asked 8 months ago
- B Butts


text:
युनानी भाषा
युनानी वा ग्रीक (Eλλnvιkά वा Eλλnvιkή Yλώσσa,), भारोपेली भाषा परिवारक स्वतन्त्र शाखा छी, जे ग्रीक (युनानी) लोकसभद्वारा बाजल जाइत अछि । दक्षिण बाल्कनसँ विकसित भेल ई भाषाक अन्य भारोपीय भाषाक तुलनामे सभसँ लम्बा इतिहास अछि, जे लेखन इतिहासक ३४हम शताब्दीसभमे फैलल गेल अछि। अपन प्राचीन रूपमे ई प्राचीन युनानी साहित्य आ इसाईसभक बाइबलक न्यू टेस्टामेन्टक भाषा छी। आधुनिक स्वरूपमे ई यूनान आ साइप्रसक आधिकारिक भाषा छी आ करिब २ करोड लोगसभद्वारा बाजल जाइत अछि। लेखनमे युनानी अक्षरसभक उपयोग कएल जाइत अछि।
युनानी भाषा के दुईटा खास अर्थ भऽ सकैत अछि :
- प्राचीन युनानी भाषा, जेकरा एक शास्त्रीय भाषा मानल जाइत अछि।
- आधुनिक युनानी भाषा, जे युनानक राष्ट्रिय भाषा छी।
लिपि[सम्पादन करी]
सभसँ पुरान ग्रीक "मिसेनियन ग्रीक" (Mycenaean Greek) छल जेकरा लिनियर बी (Linear B) लिपिमे लिखैत छल। एही प्रकार के दोसर प्रणाली सेहो छल जेकरा "किप्रिआट सिल्याबरी" (Cypriot syllabary) कहैत अछि।
लगभग ९हम शताब्दी ईसा पूर्वसँ ग्रीक भाषा के ग्रीक-अल्फाबेटक द्वारा लिखल जाइत अछि। पुरान ग्रीकमे केवल बडका अक्षर (upper-case letters) ही छल। छोटका अक्षरसभक विकास तँ मध्यकालमे भेल जखन स्याही के उपयोगसँ तेजीसँ कागज पर लिखए के जरूरत आएल।
आधुनिक ग्रीक वर्णमालामे २४टा वर्ण अछि। सभ वर्णसभक बडका रूप तथा छोटका रूप अछि। "सिग्मा" के दुईटा छोटका-रूप प्रचलनमे अछि।
यूनानी भाषाक साहित्य[सम्पादन करी]
यूनान (ग्रीस) के बिना कोनो अतिशयोक्ति के अनेकार्थमे यूरोपेली साहित्य, दर्शन तथा संस्कृति के जननी कहि सकैत अछि। ग्रीक लोग अत्यन्त चतुर, मेधावी तथा साहसी छल आ हुनकर चरित्रमे शारीरिक शौर्य के साथ बौद्धिक साहसक अनुपम सम्मिश्रण छल। हुनकर साहित्य प्रचुर तथा सर्वाङ्गीण छल आ यद्यपि ओ सभक बहुतरास भाग कालकवलित भऽ चुकल अछि आ एक प्रकारसँ ओ सभक भग्नावशेष ही उपलब्ध अछि, तथापि सुरक्षित अंश ही ओ सभक गौरवक सबल साक्षी अछि। ग्रीक साहित्य पर विदेशी प्रभावसभक छाप नै अछि; ओ ग्रीक जाति के वास्तविक गुणसभ तथा त्रुटिसभक प्रतिबिम्ब अछि। राष्ट्र तथा साहित्य के उत्थान पतनक इतिहास एक ही अछि आ दुनुक सम्बन्ध अटूटअछिहै। ग्रीक भाषाक मूल स्रोत, ओ प्राचीन भाषा छी जे मानव जाति के सभ मुख्य भाषासभक उद्गम मानल जाइत अछि आ जेकर भाषाविशारदसभ "इन्डो-जर्मनिक" नाम देनए अछि। कालान्तरमे ई भाषा यूनान तथा निकटवर्ती एशिया माइनरमे अनेक प्रादेशिक भाषासभमे विभक्त भऽ गेल, जाहिमे साहित्य के दृष्टिसँ चारिटा के नाम विशेष उल्लेखनीय अछि- दोरिक, ऐवोलिक, आयोनिक, तथा ऐतिक। ग्रीक साहित्य के निर्माणमे एही चारिटा प्रादेशिक भाषासभक गौरवपूर्ण योग रहल अछि।
होमर तथा महाकाव्य साहित्य[सम्पादन करी]
ग्रीक काव्यसाहित्यक आरम्भ होमर के महाकाव्य- "ईलियद" तथा "ओदैसी" सँ होइत अछि आ हुनकर अपन साहित्यक वाल्मीकि कहनाए अनुचित नै होएत। अन्तर केवल एतेक ही अछि जे होमर ग्रीक काव्य के जन्मदाता नै छल किया कि हुनकर पहिने सेहो एक लोकप्रिय काव्य परम्परा छल, जाहिसँ ओ प्रभावित भेल आ जेकर बिखर गेल तत्वसभक एकत्र आकङ्लित करि ओ अपन महाकाव्यसभक निर्माण केलक। विद्वानसभक मत अछि जे होमर के महाकाव्यसभक रस-रस विकास भेल आ ओकर निर्माणमे अनेकौं व्यक्तिसभक हात रहल अछि। होमर के भाषा "मिश्रित आयोनियाक" अछि आ छन्द विशेष हेक्सामीटर अछि। होमरक जन्म अनुमानत: एसिया माइनर के इस्मर्ना नामक स्थान पर ईसा के लगभग ९०० वर्ष पूर्व भेल छल। मुद्दा हुनकर जीवनगाथा अन्धकारमे अछि। हुनकर महाकाव्य वीररस पूर्ण अछि आ हुनकर पात्र देवोपम अछि। देवता सेहो मानवोचित गुणसभ तथा मनोविकारसभसँ युक्त अछि, यद्यपि हुनकर शक्ति तथा सुन्दरता अलौकिक अछि। मानवजीवनक उत्थान पतन नियति के संकेत पर निर्भर अछि यद्यपि देवगण सेहो मनुष्य के सुख दु:ख, जय तथा पराजय के निर्णायक अछि आ किछ देवताक प्रसन्न करवाक लेल वीरशिरोमणि तथा शक्तिशाली शासक (अगामेम्नन) सेहो अपन कन्याक बलिदान करि देए के लेल सहर्ष तैयार भऽ सकैत अछि। होमर के महाकाव्यसभ समस्त ग्रीक साहित्य के प्रभावित केलक किया कि प्रशिक्षित प्रचारकसभक टोली यूनान के विभिन्न भागसभमे घूमि-घूमि के जनता के आगा हुनकर पाठ करैत छल। एहन कथावाचकसभक रैप्सोदिस्त कहैत छल जे कि हातमे लारेस वृक्ष के लाठी लके कवितापाठ करैत छल आ मुख्य स्थलसभ पर अभिनय सेहो करैत छल।
होमर के प्रभाव के सभसँ सबल साक्षी हैसियत अछि जे वोयतिया के नागरिक छल आ जेकर प्रसिद्ध काव्य "कार्य ओर दिन" होमरक शैलीमे लिखल गेल अछि। यद्यपि हुनकर दृष्टिकोण वैयक्तिक अछि आ हुनकर कविता उपदेशात्मक। एहीमे ओ अपन आलसी भाई के परिश्रम तथा कृषि के उपादेयता के शिक्षा देनए अछि आ राजनीतिक क्षेत्रमे न्याय के सबल समर्थन केनए अछि। हुनकर दोसर काव्यग्रन्थ "थियोग्री" के नामसँ प्रसिद्ध अछि जेकर मुख्य विषय अछि सृष्टिक आरम्भ तथा देवतासभक विभिन्न पीढिसभक इतिहास। होमर तथा हैसियत ग्रीक पौराणिक साहित्य के परिपोषक मानल जाइत अछि आ हुनकर ग्रन्थसभसँ ई स्पष्ट अछि कि यूनानी विचार बहुदेवत्ववादसँ एक देवाधिकदेव के कल्पना के दिशामे अग्रसर भऽ चलल छल।
सन्दर्भ सामग्रीसभ[सम्पादन करी]
- ↑ "List of Declarations Made with Respect to Treaty No. 148", Council of Europe, अन्तिम पहुँच ८ दिसम्बर २००८।


text:
आचेह
आचेह; (आचेली: आचे ([ʔaˈtɕɛh]); Jawi: اچيه; Dutch: Atjeh or Aceh) इन्डोनेसियाक एक प्रदेश छी। ई सुमात्रा टापुक उत्तरी भागमे रहल अछि । आचेहक राजधानी सहर बन्द आचेह छी। ई प्रदेश भारतक अन्डामान तथा निकोबार टापु नजदिक रहल अछि। ई दुई टापु आ आचेहक बिचमे अन्डामान समुद्र रहल अछि। आचेह मुस्लिम बाहुल्यता भेल प्रदेश छी। ई प्रदेशमे मुस्लिम समुदायक जनसङ्ख्या प्रतिसत इन्डोनेसियाभरमे सबसँ बहुत रहल अछि । हिमरक मुस्लिमसभ ओसभक कठोर परम्परा तथा कानुनक रूपमे चिनिएल सरिया पालना करै केने अछि ।[२]
ई क्षेत्रमे १० फरक-फरक समुदायक आदिवासी जनजातिसभ बसोबास करैत अछि। ई मध्ये सबसँग बहुत करीब ८०-९० प्रतिसत जनसङ्ख्या आचेली लोगसभ अछि। आचेहके इन्डोनेसियामे मुस्लिम समुदायक फैलावट सुरु भेल स्थानक रूपमे लेइत अछि।[३] तहिना दक्षिणपूर्वी एसियामे मुस्लिमसभक फैलावटक लेल मुख्य भुमिका निर्बाह केने छल । आचेहमे ओ समयमे रहल फन्सुर तथा लमुरी राज्यमे सन् १२५० सँ मुस्लिमसभ पुगल छल । सत्रौँ सताब्दीक सुरुवातदिश मुस्लिम राज्य आचेह (आचे सल्तनत) मलाक्का स्ट्रेट क्षेत्रक सबसँ धनि, शक्तिशाली तथा विकसित देशक रूपमे चिनैत छल । आचेह एेतिहासिक रूपमे स्वतन्त्र आ बाह्य शक्तिसँग डटेर सामना करैल सफल भेल छल । आचेहसभ डच साम्राज्यवादी मात्र नै भऽ इन्डोनेसियाली सरकारसँग सेहो राजनितिक स्वतन्त्रता कायम राखैल सफल छल।
आचेहमे प्रचुर मात्रामे खनिज तेल तथा प्राकृतिक ग्यासक खानिसभ रहल अछि । कुछ ई क्षेत्रमे विश्वक सबसँ बहुत प्राकृतिक ग्यासक भण्डारण रहल तथ्य अगा सारने अछि । इन्डोनेसियाका अन्य भूभागसभक तुलनामे ई क्षेत्रक लोगसभ धार्मिक रूपमे कट्टर भेल पावैत अछि। सन् २००४ मे हिन्द महासागरमे आएल भूकम्प आ विनाशकारी सुनामीक इपिसेन्टरसँ सबसँ नजिकक स्थान आचेह छल। उक्त प्राकृतिक विपत्तिका कारण ई प्रदेशक पश्चिमी किनारामे बहुत विनाश भेल छल । भूकम्पपछा आएल सुनामीक कारण बेपत्ता या मृत्यु भेल इन्डोनेसियालीसभक सङ्ख्या करीब एक लाख सत्तरी हजार पुगल छल । एहि प्राकृतिक प्रकोपक कारणसँ स्वतन्त्र आचेहक माग करैत इन्डोनेसियाली सरकारसभ हतियार युद्ध करै रहल समूह सरकारसँग वार्तामे आउवल वातावरण तयार भेल छल । फलस्वरूप सन् २००५ मे करीब २९ वर्षसँ युद्ध करै रहल गेराकान आचे मेर्देक (गाम) समूह इन्डोनेसियाली सरकारसँग शान्ति सम्झौता केलक।
सन्दर्भ सामग्रीसभ[सम्पादन करी]
- ↑ Aris Ananta; Evi Nurvidya Arifin; M. Sairi Hasbullah; Nur Budi Handayani; dan Agus Pramono (2015). Demography of Indonesia's Ethnicity. Institute of Southeast Asian Studies dan BPS – Statistics Indonesia.
- ↑ Map of areas with Sharia influence in law.
- ↑ How An Escape Artist Became Aceh's Governor, Time Magazine, 15 February 2007


text:
SINCINE FILM FESTIVAL: शिवाय प्रोडक्शन्स दिस सं आयोजित 'साइनसिने अंतरराष्ट्रीय फिल्म फेस्टिवल' केर प्रथम संस्करण बेस उल्लासपूर्वक संपन्न भेल. 5 सं 7 मार्च कें नेशनल हाइवे 57 पर स्थित बसन्त पैलेस मे तीन दिवसीय फिल्म फेस्टिवल सं बेस रौनक पसरल रहल. एहि अवसर पर देश-विदेशक फिल्म प्रेमी आ फिल्म सं जुड़ल व्यक्तित्व सबहक संगहि राजनीति, उद्योग आदि विभिन्न क्षेत्रक हस्ती सब जुटलाह. नगर विधायक विजेंद्र चौधरी, उजियारपुरक पूर्व विधायक दुर्गा प्रसाद सहित फेस्टिवल मे जुटल फिल्म हस्ती सब फेस्टिवल केर विधिवत उदघाटन केलनि.
जानकारी हो जे साइनसिने फिल्म फेस्टिवल मे एहि बेर 22 देश सं 200 सं अधिक फिल्म सबमिट कएल गेल छल. जाहि मे सं 82 फिल्म कें प्रदर्शन लेल आधिकारिक रूप सं चुनल गेल अछि. एकर आयोजन सं मुजफ्फरपुर शहर सहित मिथिला क्षेत्रक छोट-पैघ कलाकार लोकनिक मनोबल बढ़लनि अछि. फेस्टिवल मे मिथिलाक संस्कृति केर झलक सेहो देखाओल गेल. एहि अवसर पर नामी कलाकार सब द्वारा कार्यक्रम सेहो प्रस्तुत कएल गेल.
फेस्टिवल केर निदेशक एन. मंडल मिथिमीडिया कें जनओलनि जे पहिल बेर एकर आयोजन बेस उत्साहजनक रहल अछि. स्थानीय प्रशासन सहित फ़िल्मी दुनिया सं जे जतेक सहयोग भेटलनि अछि ताहि सं निश्चय भविष्य मे बड़का स्केल पर फेस्टिवल आयोजित भ' सकत. सह निदेशक अशोक 'अश्क' द्वारा जारी प्रेस विज्ञप्ति अनुसार फेस्टिवल कें एकटा इंटरनेशनल स्वरूप प्रदान करैत व्यापक मंच बनाओल जेबाक दिशा मे काज शुरू अछि.
कहैत चली जे साइनसिने फिल्म फेस्टिवल मे चुनल फिल्म सब कें विभिन्न श्रेणी मे अवार्ड सेहो देल गेल अछि. आधिकारिक वेबसाइट पर पूरा लिस्ट देखल जा सकैत अछि. 'हैलो कौन' गाना सं फेमस भेल स्नेह उपाध्याय सहित आराधना कोमल, पुष्पा यादव (नेपाल), प्रेमलता प्रेम, गोविन्द पाठक, अनिल मिश्रा, बालकृष्ण झा, किसलय कृष्ण आदि लोकनि फेस्टिवल मे आबि एकरा गरिमामय बनओलनि. एकर अलावे कार्यक्रम मे मुजफ्फरपुर केर मेयर सुरेश कुमार, अनुमंडल अधिकारी कुंदन कुमार, बोचहां केर विधायक मुसाफिर पासवान, आप पार्टी केर नेता शत्रुघन साहू सहित कतिपय गणमान्य लोकनि उपस्थित रहलाह.
इहो पढ़ल जा सकैछ:


text:
विक्रम सम्बत
विक्रम सम्बत हिन्दू पञ्चाङ्गमे आधारित नेपाल तथा भारतक राष्ट्रिय पत्रा छी । ई प्राचिन हिन्दु परम्परा आ वैदिक समयाङ्कनमे आधारित शौर्य पत्रा छी । ई ग्रेगोरियन पत्रा (अङ्ग्रेजी पत्रा) सँ ५६ वर्ष ८ महिना १५ दिन अगाडी अछि । ई पत्रामे वर्षक सुरूवात बैशाखक पहिल दिन सँ होएत अछि । नयाँ वर्षक सुरूवात सामान्यतया ग्रेगोरियन पत्राके अप्रिल महिनाक १३ वा १४ तारिकमे पडैत अछि । विक्रम सम्बत सूर्य सँ सम्बन्धित भेला कारण विक्रम सम्बतमे ग्रह नक्षत्रक नाम सेहो महिनासभ सँ सम्बन्धित अछि । विक्रम सम्बत प्राकृतिक रूपमे सञ्चालित होएत आएल अछि । विक्रम सम्बतक बारेमे अनेकौं विवाद सेहो प्रस्तुत भ रहल अछि । विक्रम सम्बत नेपालक आदि सम्बत छी ।


text:
कलकत्ता: वरिष्ठ कवि वीरेन्द्र मल्लिकक सम्मान मे एक कार्यक्रम अायोजित भेल. पछिला रविदिन माने बारह जूनकेँ कलकतिया मैथिल साहित्यकार आ साहित्यप्रेमी पैघ संख्या मे वरिष्ठ कवि वीरेन्द्र मल्लिकक संतोषपुर स्थित निवासस्थान पर जुटलाह.
लगभग छह दशक सं कलकत्ता रहैत भाषासेवा मे लागल वीरेन्द्र मल्लिक किछु समय सं दिल्ली रहैत छथि कलकत्ता स्थायी रूपें नहि रहताह जानि साहित्यिक लोकनि हुनक अावास पर जुटि एहि छह दशकक क्रियाकलाप ओ वीरेन्द्र मल्लिकक भूमिका पर चर्च केलनि.
एहि अवसर पर राजनंदनलाल दास, रामलोचन ठाकुर, नवीन चौधरी, विद्यानंद झा, अशोक झा, लक्ष्मण झा सागर, बिनय भूषण, मिथिलेश कुमार झा सहित सभ खाढ़ीक मैथिली साहित्यकार लोकनि जुटल छलाह. नवीन चौधरीक अध्यक्षता मे एक कवि गोष्ठी सेहो अायोजित भेल.
फोटो: साभार विद्यानंद झा
फोटो: साभार विद्यानंद झा


text:
मिथिला... मैथिलीक पहिल चैनल सौभाग्य मिथिला लोक सभ के बीच धीरे-धीरे अपन पहचान बना रहल अछि. ई गप जरूर अछि जे केबल-डिश के कारण सौभाग्य मिथिला कई ठाम नहि दिख रहल अछि मुदा जेना –जेना लोक सभके एहि मैथिली चैनल के बारे मे पता चलय छनि वो अपन-अपन इलाका के केबल वाला सं एहि चैनल के देखाबय के मांग क रहल छथिन्ह. कई ठाम त लोक सभ अपन डिश लगा क एहि चैनल के देख रहल छथिन्ह.
एहि बीच सौभाग्य मिथिला पर कइटा नव नव कार्यक्रम सेहो शुरू भेल अछि. चैनल के कार्यक्रम प्रमुख कुमार शैलेन्द्रजीक कहनाय छनि जे एहि चैनल पर अपन मिथिलाक सभ्यता... संस्कृति... साहित्य आओर लोककला...लोककथा के ध्यान मे राखि कार्यक्रम तैयार कएल जा रहल अछि. जेहि् सं लोक के अपन माटि सं जुड़ाव बनल रहय. शैलेन्द्रजीक इहो कहनाय छलनि जे चैनल के पहुंच आब बढ़ि रहल अछि आओर लोक सभ के फीडबैक... चिट्ठी...प्रतिक्रिया सेहो खूब मिलि रहल अछि. चूंकि सौभाग्य मिथिला फ्री टू एयर चैनल अछि एहि लेल लोक के... केबल वाला के एकरा देखाबय मे सेहो कोनो दिक्कत नहि होबाक चाही.
सौभाग्य मिथिलाक किछ नीक कार्यक्रम मे सभ भाषाक गीत पर आधारित कार्यक्रम ‘भक्तिधारा’..नेपाल सं आबय वाला रोडशो ‘वाटेघाटे’... करियर पर आधारित कार्यक्रम ‘गुरुमंत्र’. युवा लोकनि मे ई कार्यक्रम के विशेष मांग छनि. एहि मे हुनका सभ के पढ़ाई-लिखाई... परीक्षा के तैयारी... जॉब के बारे मे जानकारी देल जाए छनि. मिथिला...मैथिली सं जुड़ल किछ प्रमुख लोक सभ सं मुलाकात पर एकटा कार्यक्रम छनि ‘आजुक पाहुन’. सौभाग्य मिथिला पर एकटा कार्यक्रम अछि ‘अपन गाम अपन शहर’ एहि मे अपन मिथिलाक गाम... कस्बा या फेर शहरक रपट रहैत अछि. एकटा नीक कार्यक्रम अछि ‘सुनू सरकार’ एहि मे मिथिलाक एमएलए... एमपी... जनप्रतिनिधि सं बातचीत होएत अछि जेहि मे हुनका सं जनताक आशा... अपेक्षा आओर आकांक्षा के बारे मे हुनकर उपलब्धि आओर नाकामी पर चर्चा कएल जाएत अछि. सौभाग्य मिथिला पर सभ सं लोकप्रिय कार्यक्रम अछि ‘गप्पी नं. 1’ हंसा कs लोटपोट करय वाला ई मैथिलीक पहिल रियलिटी शो अछि.


text:
ऋतु राज
वसन्तक मास। नै जाड़, नै गर्मी, चारुकात बाड़ी-झाड़ी फूलसँ लदल। सेरसोँक पिअर-पिअर फूलसँ खिलाएल खेत, जेना कोनो चतुर कलाकार
द्वारा बनाएल गेल अनुपम कलाकृतिक सुन्नर नमूना हुअए। गृहस्थक खेत-खड़िहान गहुमक
बोझसँ भरल, मानू साक्षात् लक्ष्मी हँसि रहल छथि।
आंगनमे रौद लगाबैक हेतु गहुमक बोझ खोलि-खोलि कs पसारल। भोरक मन-मोहक रौद तइ ऊपर छितरल।
ओइपर घरक स्त्रीगन एवं धिया-पुता सभ विराजित, अमृतमय रौदक आनन्द लैत, प्रकृतिक अमृत लुटैत। ओइ पसरल
गहुमक डाँटपर करीब दस वर्षक मासूम संजय अपन दुनु हाथे माँथ कसि कऽ पकड़ने, असहाय, माथक
पीड़ासँ कराहैत छटपटाइत। ओइ असहाय दर्दपर सँ ओकर माय रहि-रहि कऽ कहैत- "जलखै कए ले नऽ, कतेक बेर भऽ गेलौ।"
असहाय
माथक दर्दक पीड़ा, कष्ट, ओइपर सँ मायक रहि-रहि कऽ जलखैक आग्रहक
कानमे आबैत शब्द। संजयकेँ ई शब्द सुनि अओर बेसी माथ पीड़ासँ फटए लगै। मुदा मायकेँ धनसन। हुनका जेना
संजयक असहाय पीड़ाक कोनो अनुमाने नै। ओकर कष्टपर किनको ध्यान नै, किएक तँ ई ओकर नित्यक कथा रहै। जेना-जेना सूर्यक तेज बढ़ल जाए तेना-तेना ओकर
माथ अओर अधिक पीड़ासँ फाटल जाए, ओकर छटपटेनाइक गतिमे वृद्धि भेल जाइ।
कखनो ओकर
बाबीकेँ नै देखल जाए तँ एक चुरुक करु तेल माथमे होंसैत देथिन, ओइसँ ओकर माथक पीड़ामे तँ कोनो अंतर नै होइ मुदा दुनु आँखिक कोरसँ नोरक धार
बहए लगै। शाइद दर्द एवं पीड़ाक अधिकतासँ अथवा बाबीक हाथक स्नेह स्पर्शसँ। दाँतसँ
अपन ठोरकेँ कटैत जेना दर्दकेँ अंदर समेटक कोशिसमे असफल, सभक रहितो अनाथ, स्नेहक आ दुलारक अनाथ।
जानलेबा
दर्द, ई आइ-काल्हि ओकरा सभ साल होइ छै। जँ
कहबै भरि दिन, भरि राइत, सेहो नै।
भोरे रौदक तीव्रताक संग-संग ओकर माथक दर्द बढल जाइ छै, आ दुपहड़ियाक बारह-एक बजे बाद जेना-जेना रौदक तेज कमल जाइ छै तेना तेना ओकर
दर्द कम भेल जाइ छै। बेर खसैत-खसैत एकदम ठीक, फेर अगिला दिन। ई ओकर नित्यक क्रम, मुदा घरमे कियो कान-बात दैबला नै। उलटे कियो कहैत- "हूँ पढ़ैक दुआरे बहाना करैए।"कियो कहैत- "काज करै दुआरे बहाना करैए।" एनाहियो अपन मिथिलाक कनियाँ-दाइ सभकेँ
झगडा-निंदापर बेसी ध्यान रहैत छनि, अपन बाल-बच्चापर कम। पिताकेँ बाहर
कमेनाइयेसँ फुरसैत नै, जे कतौ देखेथिन कि चेक करेथिन। फुरसैत
ककरा लग रहै छै, ओहेन उइक्त रहबाक चाही,धिया-पुतासँ स्नेह रहबाक चाही, अपन बच्चाक प्रति अपन कर्तव्यकेँ
समझबाक चाही। खाली मारने-पीटने, खिसियौने बुझु अपन कर्तव्यक इत्तीश्री
भऽ गेल से नै। संजयकेँ ओइ कष्टकारी पीड़ा एवं दर्दकेँ सहैत दू वर्ष अओर व्यतीत भऽ
गेल। दर्दक अधिकता आ भयंकरतामे दिनो-दिन वृद्धिये होइत रहलै। परन्च ओकर बाबीक एक चुरुक करु तेलक अलावा कोनो आन उपचार
नै। संजयक पिता पापी पेट भरै लेल महानगर दिल्ली प्रवास कऽ लेला। किछु महिना बाद
अपन छोट भाइ अर्थात संजयक पित्तीकेँ समाद देलखिन- "हमर स्त्री-धिया-पुताकेँ नेने आउ।" संजयक बाल मोन बहुत प्रसन्न भेलै। एक
अपन बाबूजी लग जाएब, दोसर दिल्ली। ओहू सभसँ बेसी खुसी रेलपर बैसबाक। ओइसँ पहिले कहियो रेल
देखनेहों नै। अपन दू वर्षीय छोट भाइकेँ कोरामे नेने आ समतुरिये माँझिल 'अनुज'केँ संग लेने भरि गाम खुशीसँ सभकेँ
नोतैत- “'हम दिल्ली जाएब, हम दिल्ली जाएब।"
ओ शुभ दिन
आएल, संजय तीनू भाँइ, माय, पित्ती संगे दिल्ली आएल। नव लोक, नव जगह संजयकेँ बड़ नीक लगलै। सभ गोटे अपन-अपनमे व्यस्त भऽ गेल। संजयक पिता
अपन नोकरीमे, माय घर-आंगनक काजमे। संजय दुनु भाँइकेँ
स्कुलमे नाम लिखा गेलै। दिल्लीक गर्मीमे संजयक माथक पीरा अओर बेसिए वृहद् रूप लऽ
लेलकै। जतए गाममे वर्षमे एक बेर कष्टदायक पीड़ा होइ छलै, ऐठाम वर्षमे दू बेर होबए लगलै, छ: छ: महिनापर। फरबरी-मार्च महिनामे
जार खत्म भेलापर गर्मीक आगमनक संगे, आ अक्टूबर-नवम्बरमे गर्मी खत्म भेलाक
बाद जाड़क आगमनक संगे। ऐठाम एलाक दोसरे वर्षमे एहन भऽ गेलै जे संजयकेँ घरसँ बाहर
रौदमे निकलैत डर लगै। डर की, रौदमे जाइते देरी माथ दर्दसँ फाटऽ लगै।
ओकर व्याकुलता-व्यग्रता देखि माय-बाबु पुछथिन- "कि होइ छौ? मोन ठीक छौ?" "बहुत जोर सँ माथ दुखाइये।", संजय एतबे कहि कऽ रहि जाए। माथ दर्दक कोनो सामान्य गोटी दएय देलासँ तत्काल
दर्द ठीक भऽ जाए। संजयकेँ अपना बुझि पड़ै जेना दर्द रूपी आगिमे पानि पड़ि गेलै। मुदा
दू-तीन दिन बाद ओहिना पहिलुका क्रम शुरू, जँइ-जँइ रौद बढ़ल जाइ तँइ-तँइ ओकर माथक
दर्द बढ़ल जाइ। संजयकेँ अत्यधिक पीड़ा एवं कष्टसँ दुखी देख ओकर बाबूजी कहितथिन- "काल्हि चलि जइहेँ, काकासँ दबाइ लऽ लिहेँ।' ओकर काका एकटा डाक्टर लग कम्पोंडरी करै छलखिन। तैं किएक अपने लऽ कऽ कोनो डाक्टर
लग जाइतथिन जे ई लगातार एतेक वर्षसँ किएक माथक दर्द होइत छै, की कमी छै, की दिक्कत छै, मुदा नै, कि माय कतौसँ देखा ऐबतथिन, मुदा नै।
संजय अपन अनुजक हाथ पकड़ि चलि जाए काका लग। काका सेहो दुनु बच्चाकेँ देख बड खुश
होथि, बिस्कुट टॉफी कीन कऽ दय देथिन, एक दू रुपया नगदो दय देथिन, बस बाल-मोन तइमे खुश। संजय अपने तँ
काकासँ किछु कहियो नै सकैन, अनुजे काका सँ कहनि- "काका यौ, भाइजीक माथ बड दुखाइत रहै छन्हि।" "हँ। किए?"- माथ छुबैत काका कहथिन। माथ ऐ दुआरे छुबथिन कि बुखार-तुखार नै होय, मुदा बुखार नै रहै। "कहिया सँ?"- काका पुछथिन। "सभ दिन दुखाइत रहैए, बड तेज। भोरे जतेक रौद तेज भेल जाइ छै ओतेक बेसी दुखाइए।" ऐबेर संजय अपने बाजल, धिया-पुता ऐसँ बेसी कि कहतै? ओनाहूँ संजय बाजैमे बड़ कम। खास कऽ
बाप-पित्तीसँ तँ अओर कम। लाजे बुझु या धाखे अथवा डरो कहि सकै छी। घर-अंगनाक
वातावरणक असर धिया-पुताक मस्तिष्कपर पड़िये जाइ छै। "बस"!- काका अपने कोनो डिब्बासँ एक
मुठ्ठी गोटी निकालि कऽ दऽ देथिन। दू-तिन दिन दवाइ खेलासँ दर्द बिलकुल ठीक। जतए
आन-आन वर्ष दू-अढ़ाइ महिना दर्द रूपी राक्षसक सामना करए पड़ै, ओतए ऐ बेर दस-पन्द्रह दिनक तकलीफक बादे दवाइ खेने ठीक भऽ गेलै।
समय
एलै-गेलै। फेर अगिला साल ओहे खिस्सा। पहिलेसँ बेसी विकराल रुपे संजयक माथक दर्द
शुरू, मुदा किनको कोनो ध्यान नै। फेर ओ अपन
बाबूजीक कहला उपरांत काकासँ दवाइ लऽ अनलक। दू-चारि दिन खेला बाद दर्द ठीक। आब तँ
ईहे निअम भऽ गेलै। समय आबै- जाए, संजयोकेँ अपार पीड़ा लऽ कऽ माथक दर्द
आबै, गोटी खाए, ठीक भऽ जाए। दिल्ली एला सेहो तीन वर्ष
भऽ गेलै मुदा ओकर माथ दर्दक कोनो स्थाइ इलाज नै। स्कूलमे संजय पढाइमे बड तेज। आब ओ
वर्ग सात पास कऽ वर्ग आठमे प्रवेश केलक। पँचमासँ लगातार सभ साल अपन वर्गमे पहिल या
दोसर स्थान आनए। ओकर अध्यापको सभ ओकर खूब प्रशंसा करथिन। मुदा ओ कहियो स्कूलक
खेल-कूदमे भाग नै लिअए, किएक तँ स्कुलमे अक्सर सभ बैट-बॉल
खेलाइ, मुदा ओकरा बैट-बॉलक खेलमे बॉल सुझबे नै
करै। तैं ओ की खेलेतै? की बॉल पकड़तै? ओकर खेलाइक स्तर निम्न भऽ जाइ तैँ ओ खेलेबे नै करए।
मुदा ई
बात ओ नै बुझि पेलक या नै अनुभव कऽ सकल जे ओकरा बहुत कम देखाइ दै छै। सभ तँ केहन
बढियाँ खेलाइ छै तँ ओहे किए नै खेल ? या ओकरा नै बॉल देखाइ दै छै तँ किए नै? अनुभवो कोना हेतै, ई बात माय-बाप या गारजनक अनुभव करै बला
छै नै कि
बच्चाकऽ, अगर बच्चाकेँ एतेक ज्ञान वा अनुभव भऽ
गेलै तँ बच्चा, बच्चा किए कहेलक?
ऐ वर्ष
जहियासँ संजय वर्ग आठमे प्रवेश कएलक तहियासँ तँ ओकर आँखि दिनपर दिन अओर बेसिए
कमजोर होबए लगलैए। स्कुलमे ओ
सभसँ अगिला बेंचपर बैसैत छल मुदा आइ आबैमे किछु विलम्ब भऽ गेलै तैं दोसर पंक्तिक
बेंचपर बैसऽ पड़लै, मुदा ओइ ठामसँ ओकरा ब्लैक बोर्डपर
लिखलाहा देखेबे नै करै। ओ अपन
अध्यापक द्वारा देल गेल किछो सवाल नै कऽ पेलक। आइ ओकरा अपना अनुभब भेलै जे ओकर
आँखि कमजोर छै, कमजोर नै बड्ड कमजोर छै। ओ अनुभव केलक
जे आन-आन बच्चा पाँचम-छअम पंक्तिक बैंचसँ बैसल सवाल कऽ रहल अछि मुदा ओकरा दोसरे
पंक्तिसँ ब्लैक बोर्ड नै देखा रहल छै। आइ ओकरा ज्ञात भेलै जे ओकरा क्रिकेटक बॉल
किए नै देखाइ दै छै। आइ ओ अनुभव केलक जे ओ बसपर किए नै चढ़ि सकैए। किए तँ ओकरा बसक
नम्बरे नै सुझै छै। आइ ओकरा अनुभव भेलै जे ऐ साल वर्ग सातमे पिछुलका सालसँ कम
नम्बर किए एलै? ईहे सभ सोचैत-सोचैत ओकर मस्तिष्कमे
विचारक मंथन होइत रहै। कखन घंटी खतम भेलै, कखन मास्टर साब चलि गेलखिन, संजयकेँ
किछो ज्ञात नै। ओकर ध्यान तँ तखन खुजलै जखन कि टिफिनक घंटी बजलै। सोचैत-सोचैत ओकर
माथो बड्ड जोर-जोरसँ दुखाए लगलै। दर्दक अधिकतासँ ओकर दुनु आँखिसँ नोरक धार बहऽ
लगलै। कोनो-ना ओ अपनाकेँ सम्हारैत मास्टर साबसँ छुट्टी लऽ कऽ घर चलि आएल। घर अबिते
स्कुल बैग एक
कात फेक चौकीपर मुँह नुका कऽ सुइत रहल, कखन ओ निन्द पड़ि गेल ओकरा कोनो ज्ञान
नै। घरमें कियो नै। बारह बजे माय कतौसँ गप्प-सप्प कऽ कए एली तँ संजयकेँ सुतल
देखलन्हि। निन्दसँ उठेलीह, तावत ओकर दर्द आ मोन दुनु स्थिर भऽ गेल
रहै,खेलक-पिलक, दिन बित गेलै। साँझ खन पढै लेल बैसल तँ आइ ओ अनुभव केलक जे
किताबपर ओ एतेक झुकि कऽ किए पढैए। जतए कि आन-आन बच्चा सभ पलथा मारि एकदम सोझ बैस कऽ पढ़ि रहल
अछि। आब ओ पढत कि ओकर मस्तिष्क किछु दोसरे सोचैमे लागल छै। आइ ओकरा ज्ञात भऽ गेलै
कि ओकर आँखि कमजोर छै। आब ओ करत तँ करत की? गुन-धुन, गुन-धुन करैत समय व्यतीत केलक।
अगिला
भिनसर संजय सभ दिन जेकाँ सुति कऽ उठल। रवि दिन रहै, स्कुल बन्दे, बच्चा सभ टेलीविजन देखैमे लागि गेल, संजय सेहो टेलीविजन देखए लागल। ओकरा
बहुत लगसँ टी. वी. देखैक आदत छलै। ई ओकर मजबुरी रहै, किए तँ दूरसँ ओकरा टी. वी. नै देखाइ। मुदा बच्चाक ज्ञान, ओ अपने ऐ
बातकेँ नै बुझै आ आगुएसँ टी.वी. देखए। माय-बाबु ऐ बातकेँ किए नै ध्यान
देथिन से तँ आब ओहे सभ जानथि। टी.वी. देखै कालमे किछु छन बाद अनुज आबि संजयक
आगू बैस रहलै। शाइद संजयकेँ नीकसँ सुझैत रहितै तँ अपने पाछू बैस रहितए। मुदा ओ विवश छल, ओकरा पाछू भेलासँ टी.वी. सुझबे नै करतै, तैं ओ अनुजसँ पाछू होइ लेल कहलकै। ओहो बच्चा, बच्चाक जिद्द। नै पाछू भेल दुनु
बच्चामे झगड़ा भऽ गेलै,एतवामे माय संजयकेँ कान ऐंठ कऽ एक चटकन
मारैत कहलखिन्ह- "ई चोनहा हरदम झगड़े करैत रहत, छोट भाइ छै, आगुए बैस रहलै तँ की भऽ गेलै। पाछुए भऽ जो।" आब तँ संजयक दुनु आँखिसँ नोरक
गंगा-यमुना बहए लगलै। ओकर कान मायक कोनो शब्द नै सुनलकै, खाली ओकर कानमे बेर-बेर "चोनहा" शब्द गुंजय लगलै। आ ई चोनहा ओकर
प्राचीन नाम छै, जखन-जखन ओकरा अपन मायक क्रोधक सामना
करए पड़ै तखन-तखन ओकरा ऐ चोनहा शब्दसँ विभूषित कएल जाइ। आन दिन कोनो बात नै किए तँ
ओ चोनहा शब्दसँ अनभिज्ञ छल मुदा आइ
ओकरा चोनहा शब्दक ज्ञान भs गेल रहै, ओकरा कम सुझै छै तकर ज्ञान भऽ गेल रहै।
तइ लऽ कऽ ई चोनहा शब्द ओकर हृदएमे शीसा जकाँ भोकए लगलै। मायो ओकरा चोनहा कोनो करणे
कहथिन्ह किएक तँ आँखिक अधिक कमजोर भेला कारणे संजयकेँ कोनो वस्तु देखैक हेतु
आँखिपर बेसी जोड़ देबए पड़ैक। तइ अवस्थामे ओकर आँखिक दुनु पपनी सिकुड़ि कऽ अधिक समीप
भऽ जाए। ई बात ओकर माय देखथिन्ह आ तइ कारणेँ ओकरा चोनहा नामसँ अलंकृत कऽ देलखिन्ह।
मुदा ओ एना अपन आँखिकेँ किए करैए, ऐ बातपर किए ध्यान देथिन? जखन मायेकेँ अपन बच्चाक प्रति ई जिम्मेवारी तँ आनक कि बात, जखन मालिए अपन लगाएल गाछकेँ उखाड़त तँ ओइ गाछक भविष्य कतए रहतै?
…………..
संजयक मोन सैदखन ऐ सोचमे लागल रहै जे आब एकर कि
उपाय हुअए। एक तँ माथक दर्द पहिनहिये छह-सात वर्ष सँ हरान केने, तइपर सँ ई
आँखिक कमजोरी। किए तँ आब ओकरा अपन कमजोर आँखिक ज्ञान भऽ गेलै तइ कारण सैदखन ओकर
मोन ओइ चिंतामे लागल रहै। आब ओ कि कऽ सकैए, गामसँ दिल्ली आएल तेरह-चौदह वर्षक
बच्चा। नै किछु बुझल नै किछु ज्ञान, नै कोनो अस्पताल देखल, नै कोनो
डाक्टरक पता। माय-बाबुसँ साफ-साफ ऐ बारेमे बात करए सेहो नै, ओकर मोनमे
धाख वा डरक मिश्रित भाव एवं कनी कोनो कोनमे स्वाभिमानक भावना सेहो। ऐ गुण-धुन, गुण-धुनमे
तीन महिना अओर बीत गेलै, कोनो उपचार नै। स्कुलमे त्रिमासिक
परीक्षा भेलै। परीक्षा-परिणाम ओकर स्तरसँ निम्न रहलै,तैयो ओकर
माय-बाबुक कोनो प्रतिक्रिया नै जे सभ वर्गमे पहिल-दोसर आबैबला बच्चाक ऐ परीक्षामे
अनुरूप परिणाम किए नै एलै। उल्टा दू-चारि टा बात अओर सुनए पड़लै। एतेक कम नम्बर किए
एलै तकर जड़ि ताकैबला कियो नै। आब तँ ओकर हालत ई भऽ गेलै जे ओ पढ़ए हेतु बैसऽमे
कोताहि करए लगलै, किए तँ आँखि एतेक कमजोर भऽ गेलै जे
ओकरा लेल किताब पढ़नाइ असम्भव भेल जाइ। त्रिमासिक परीक्षाक सेहो दु महिना भऽ गेलै।
अकस्मात कतौसँ संजयकेँ रोटरी क्लब द्वारा संचालित आँखिक अस्पतालक विज्ञापनक पर्ची
हाथ लगलै। तइमे सूचित कएल गेल रहै जे रोटरी क्लब, ब्लोक-३, त्रिलोकपुरीमे निःशुल्क आँखिक अस्पताल खोललक। संजयकेँ ई पढ़ि बड मोन खुश
भेलै। ओकर अन्हार मोनमे इजोतक एकटा आशा भेटलै। सभसँ बेसी नीक बात जे ओ अस्पताल ओकर
स्कुलक लगे आ निःशुल्क रहै। अगिले दिन संजय स्कुलक छुट्टी भेलाक बाद असगरे पुछैत-पुछैत आँखिक अस्पताल ब्लोक-३ त्रिलोक
पुरी पहुँच गेल। ओइठाम ओकरा ज्ञात भेलै जे नव मारीच वास्ते पुर्जा भोरक आठसँ एगारह बजे तक बनैत छै। मुदा आइ तँ एक
बाजि गेल रहै। काल्हि भोरे आबैक निश्चय मोने-मोन करैत घर चलि आएल। अगिला दिन भोरे
संजय नहा-सुना कऽ स्कुल लेल बिदा भेल अवश्य मुदा स्कुल गेल नै, किताबक
बस्ता ब्लोक-दु, त्रिलोकपुरीमे अपन काकाक घर राखि कऽ आँखिक अस्पताल ब्लोक-३ आबि
गेल। किछु महिना पहिले तक संजयो सभ ब्लोक-२, त्रिलोकेपुरीमे रहै छल मुदा आब गणेश नगरमे आबि गेल जे किछु एक-डेढ़
किलोमीटर दूर छै। अस्पताल आबि, नव पुर्जाक लाइनमे लागि गेल, लाइनमे
लागलाक बाद ओकरा ज्ञात भेलै जे पुर्जा बनेबाक वास्ते दू रुपैय्या देबऽ पड़ै छै जे
ओकरा लग नै रहै। ओकर मोनमे किछु दुखो भेलै। स्वयंकेँ सम्हारैत दोसर दिन एबाक
निश्चय कऽ ओ ओइठामसँ बिदा भऽ गेल। काका ओइठामसँ स्कूल बस्ता लैत घर आबि गेल।
संजयकेँ
स्कूल जाइकाल टिफिन बास्ते जे कहियो कऽ चारि-आठ आना पाइ घरसँ भेटै ओइ पाइ कऽ संजय
खाए नै, बचा कए राखए लागल। एक सप्ताह बाद ओकरा
लग दू रुपैय्या जमा भऽ गेलै। ठीक आठम दिन फेर ओ रोटरी क्लब द्वारा संचालित आँखिक
अस्पताल गेल। पहिले जकाँ भोरे-भोरे किताब-कापी काकाक घर राखि कऽ पहुँचल। पाँतिमे
लागि दू रुपैय्या देलाक बाद नव पुर्जा बनेलक। पुर्जा बनेलाक बाद डॉक्टरक कक्षमे
पहुँचल। डॉक्टर-साब एकटा तेरह-चौदह वर्षक बच्चाकेँ असगर देखते पुछलखिन्ह- "संगे के
अछि?"
संजय चुप।
डाक्टरसाब- "माय-बाबू किनको संगे नेने आउ।" आब संजयकेँ बड्ड मुस्किल
भेलै मुदा ओ अपनापर काबू रखैत डॉक्टरसाबकेँ तत्काल उत्तर देलकन्हि- "बाबूजी
ड्युटी गेल छथि आ माय गाममे छथि।"
हलाँकि ओ
ई बात झूठ बाजल जे माय गाममे छथि मुदा डॉक्टर साब ओकर उत्तरमे सत्य देखैत
कहलखिन्ह- "अपन बच्चा लेल अहाँक बाबुजी एक दिनक
छुट्टी नै कऽ सकै छथि।" "नै डॉक्टर साब, हुनक नव
नोकरी छन्हि, छुट्टी करथिन्ह तँ नोकरी छुटि
जेतैन।" इहो बात संजय झूठे बाजल,जखन कि ओकर बाबूजी महिनामे पंद्रह दिन
छुट्टीएपर रहैत छलखिन्ह, परन्च
डॉक्टर साबकेँ एक गोट मासूमक मुँहसँ ई बात सुनि विश्वास आ किछु सहानभूति सेहो भऽ
गेलन्हि। "कोनो बात नै, आगू घुसैक
कऽ बैसू।" ई कहैत डॉक्टर
साब टोर्च वा अन्य-अन्य उपकरणसँ नीक जकाँ आँखिक जाँच कएलाक बाद बजलाह- “आँखि बड्ड
कमजोर अछि, तीन दिन
आबए पड़त, दू दिन आँखिमे दवाइ पड़त आ तेसर दिन
चश्माक नम्बर भेटत।"
ई कहैत
डॉक्टर साब ओकर पुर्जापर किछु-किछु लिखैत, पुर्जा पेपरवेटक निचाँ दबा पुनः
कहलखिन्ह- "जाउ बाहर बैस रहू, सिस्टर
आँखिमे दवाइ देती, दवाइ लेलाक बाद करीब एक घंटा ऐठाम बैसब, सिस्टरकेँ
कहला बाद घर जाएब, हँ!
काल्हि परसू दू दिन अओर अवश्य आएब।" "ठीक छै।"- कहैत संजय उठि बाहर आबि
बेंचपर बैस रहल। किछु छन बाद सिस्टर संजयक आँखिमे ड्रॉप दैत- "आँखि मुनि बैसल
रहब।" ओकरा तँ आँखिमे दवाइ पड़िते आँखि एतेक दुखए लगलै जेकर हिसाब नै मुदा
सहास केने चुपचाप आँखि मुनने बैसल रहल। लेकिन पंद्रह-बीस मिनटक बाद बुझेलै जे माथ
एकदम शांत स्थिर भs गेल हुअए। किछु समय बाद सिस्टर आबि एक
बेर फेरसँ संजयक आँखिक जाँच केलाक बाद ओकर दुनु आँखिमे दू-दू बूंद दवाइ दैत पहिले
जकाँ आँखि मुनि कऽ बैसबाक निर्देश दैत चैल गेलि। ऐबेर पहिलेसँ किछु कम आँखि
दुखेलै।
करीब आधा
घंटा बाद सिस्टर आबि संजयक आँखिक जाँच करैत कहलखिन्ह- "ठीक छै, आब जाउ
काल्हि भोरे आठ बजे आएब।" "अच्छा !"- कहैत संजय उठि बिदा भऽ
गेल, पुनः अपन
काका ओइठामसँ बस्ता लेलक आ अपन घर आबि गेल।
अगिला दिन
संजय फेरसँ अस्पताल गेल, डाक्टर साब फेरसँ ओकर आँखिक जाँच
कएलखिन्ह आ पहिले दिन जकाँ सिस्टरसँ आँखिमे दवाइ दिया कऽ आबि गेल। तेसर दिन
अस्पतालमे डॉक्टर साब संजयक आँखिक भिन्न-भिन्न तरह लेंशसँ जाँच कएलाक बाद चश्माक
नम्बर बना एकटा पुर्जापर लिख पुर्जा ओकर हाथमे दैत कहलखिन्ह- "ई अहाँक
चश्माक नम्बर अछि, माइनस तीन, जे ऐ
उमेरमे बहुत अधिक अछि आ अहाँक आँखिक खराबीक गति एखन बहुत अधिक अछि। तइ हेतु आइये
जा कऽ चश्मा बनबा लेब आ सैदखन पहिरब। आ हँ, एक बात अओर जे छ महिना बाद आबि फेरसँ
आँखिक जाँच करबा लेब, जइसँ ई ज्ञात चलत की आँखिक खराबीक गति
कम भेलै, स्थिर
भेलै वा बढ़ि रहल अछि।""अच्छा जाइ छी।"- अपन दुनु हाथ
जोड़ि संजय डॉक्टर साबसँ आज्ञा लेलक। "ठीक छै, जाउ।"- डॉक्टर साब बजला।
संजय घर
चलि आएल मुदा ओकर मोनमे एकटा नव द्वन्द्व मचए लगलै।
चश्मा !
-"चश्मा कतए बनतै? कतए
चश्माक दोकान छै? कमसँ कम डेढ़-दू सय रुपैयामे चश्मा बनत, ई डेढ-दू
सय रुपैया कतएसँ आएत?"
अओर आन-आन
प्रश्न सभ ओकर मस्तिष्कमे एकक बाद एक समुद्रक हिलकोर जेकाँ आबै जाइ।
"की करू? कोना करू? की
बाबूजीकेँ कहि दिऐन, जइ चश्माक नम्बर अन्लौंहें से चश्मा
बनबा दिअ, नै-नै, कोना कहबनि? की कहबनि? नै कहबनि
तँ चश्मा कतएसँ आएत? चश्मा किनै लेल रुपैया कतएसँ आएत? की करु नै
करू?"
संजय किछु
निश्चय नै कऽ सकल। ऐ सभ बिषयमे सोचैत-सोचैत ओकर आँखि लागि गेलै। ओ सुइत रहल। करीब
तीन बजे बेरुपहर ओकर निन्द खुजलै। उठल, मुँह-हाथ धो भोजन केलक, परन्च ओकर मस्तिष्कमे चश्माक द्वन्द्व
मचले रहै। ओ कतौ किच्छो करए मुदा ओकर दिमाग चश्मेक बारेमे सोचैत रहै।
गुनधुन-गुनधुन करैत अंतमे ओ एकगोट योजनाक अंतर्गत निश्चय केलक जे साँझु पहर बाबूजी
केँ कहि देतनि। आन कोनो दोसर उपाए ओकरा नै भेटलै। आ शाइद ई बहुत उचित उपाए रहै।
साँझुपहर
ओकर बाबूजी नोकरीसँ एलखिन्ह। गर्मीक महिना रहै, हाथ-पएर धोला बाद बाहर अंगनामे खाटपर
बैसला। जलपान इत्यादि कएलाक बाद इम्हर-उम्हरक गप्प-सप्प होबए लगलै। संजय सेहो जेबीमे
चश्माक नम्बर बला पुर्जा लेने हुनके लग जा बैस रहल। संजयक मोन आबो गुनधुन-गुनधुन
करै, कहियौन्ह
की नै। अंतमे ओ हँ कऽ निर्णय केलक आ अपन सम्पूर्ण हिम्मतकेँ जमा करैत, जेबीसँ
पुर्जा निकालि कऽ बाबूजीकेँ दय देलकन्हि।
"की छै?"- हलाँकि ओकर बाबूजी पढ़ल-लिखल छथिन्ह, पुर्जापर
सभटा लिखल रहै, अस्पतालक नाम-पत्ता, मरीजक नाम
उम्र, डॉक्टरक नाम,चश्माक
नम्बर आ जारी करै कऽ तारीख, मुदा तैयो बाबूजी पुर्जाकेँ पढ़ैत
पुछलखिन्ह।
"चश्माक नम्बर।"- संजय अपन माथकेँ
निचाँ झुकोने डराइत धीरेसँ बाजल।
"ककर?"- बाबूजी पुर्जा पढ़ैत बातकेँ अन्ठाबैत पुछलखिन्ह।
"हमर।"- संजय अपन सेफकेँ गरदनिसँ
निचाँ घोटैत आगू बाजल- "आइ स्कूलमे डॉक्टर आएल रहैक ओ सभ बच्चाक आँखिक जाँच
केलकै,हमरो जाँच केलक, हमर आँखि
खराप अछि से कहलक। चश्मा पहिरऽ पड़तै।"
हलाँकि
संजय ई सभ बात झूठ बाजल मुदा ओ पिता छथि, पढ़ल-लिखल छथि, डॉक्टरक
पुर्जा हुनक हाथमे छनि, ओ पढि सकै छलाह जे ई पुर्जा रोटरी क्लब द्वारा संचालित आँखिक अस्पताल
त्रिलोकपुरी ब्लोक-३ क छै। मुदा कखन, जखन अपन
बच्चा वा बच्चाक स्वास्थ्यक प्रति कोनो रूचि रहितनि। हुनका जेना संजयक बातपर
विश्वास भऽ गेलन्हि। विश्वासो भेलन्हि तँ कमसँ कम ई तँ ज्ञात भेलन्हि जे हुनक
बच्चाक आँखि खराप छनि। आबो कोनो नीक डॉक्टरसँ कतौ अपनेसँ देखा दिऐक वा डॉक्टर
देखने छै तँ चश्मा बनबा दिऐ। कनी मोनमे किछो दोसर रंग हेबाक चाही। एकदमसँ
बैसल-बैसाएल किनको ई ज्ञात होइन जे हुनक बच्चाक आँखि खराप छै, एकर
प्रमाणिकताक एकटा विशेषज्ञ डॉक्टरक लिखल पुर्जा हुनक हाथमे छनि, ऐ तरहक
पिताक मोनमे जरुर किछो भाव हेतैन्ह, आश्चर्यक, विस्मयक, दुखक, तत्पर्यताक
मुदा नै, संजयक बाबुजीक ऊपर कोनो तरहक प्रभाव नै, धनसन।
हँसैत
संजयसँ कहै छथिन्ह -"डॉक्टर सभ एनाहीं कहैत छै, ऐ उम्रमे कतौ आँखि खराप होइ।"
तै पर
संजयक माय कहितो छथिन्ह -"हँ यौ, एकर आँखि चोनाह लगै छै।"
बाबूजी-
"अच्छा देखियौ, इम्हर आ।"
एकर बाद
अपन एकटा आंगुर देखबैत- "ई कएटा आंगुर छै।"
संजय-
"एकटा।"
ऐबेर दूटा
आंगुर देखा कऽ बाबूजी -"ई कएटा आँगुर छै।"
"दूटा"- संजय धीरेसँ बाजल।
"सभ ठीक छै, अच्छा
कोनो बात नै। चश्मों बनबा देबौ।"- कहैत बाबूजी पुर्जा जेबीमे राखि लेला।
तकर बाद
इम्हर-उम्हरक गप्प-सप्प होइत बात खत्म।
बात
एलै-गेलै। समय बितैत रहलै। संजयक स्कूलक छमाही परीक्षा सेहो खत्म भऽ गेलै। ओकर
आँखिक कमजोरीक गति लगातार बढ़ैत रहलै,चश्माक नम्बरो अनला महिनासँ उपर भऽ
गेलै मुदा अखन तक ओकर चश्मा नै बनलै। संजयक छोटका मामा सेहो गणेश नगरमे संजयक घरसँ
किछुए दूरपर रहै छलखिन्ह। हुनका किछु समानक खरीदारीक बास्ते सदर बजार जाइ कऽ रहनि।
समान किछु बेसी लेबए कऽ रहनि, तइ हेतु ओ संजयकेँ सेहो अपन संगे
टेल्हूमे संग कऽ लेलखिन्ह। मामा-भगिना दुनु गणेश नगरसँ लाल किलाबला बस पकड़ि लाल
किलाक बस स्टेंडपर उतरि गेला। ओइ ठामसँ पएरे सदर बाजार हेतु चांदनी चौक खाड़ी-बाबली क
रस्ते बिदा भऽ गेला। लाल किला दिससँ चांदनी चौक रोडपर किछुए दोकान पार कएलाक बाद
दहिना हाथ कऽ एकटा सिनेमा घर पड़लै आ ओकर तेसरे दुकान चश्माक दोकान रहै। संजयक नजैर
ओइ दोकानपर पड़ि गेलै। ओ ओइ दोकानकेँ देख लेलकै, देख की लेलकै ओकर नक्शा अपन मानस-पटलपर
उताड़ि लेलक। चलैत-चलैत संजयक मस्तिष्कमे एकटा नव विचारक मंथन होबए लगलै- "चश्माक
दोकान तँ देख लेलौंह, ऐठाम हम
असगरो आबि सकै छी, आबि कऽ चश्मा बनबा सकै छी। रहि गेलै
पाइयक बात, हम अपने पाइ जमा करब, तीन
महिनामे हेतै, चारि महिनामे हेतै, कहुना कऽ
दू सय रुपैया जमा करब। तकरा बाद ऐठाम आबि कऽ चश्मा बनबा लेब। जखन बाबूजी नै बनबा
देला तँ अपनों तँ बनाबी। कियो कान-बात नै दै छथि, काल्हि आन्हर भऽ जाएब तँ… नै-नै.. हम जमा करब, दू सय
रुपैया जमा करब, अवश्य जमा करब।"
चलैत-चलैत
अपने भीतर हराएल संजय कखन मामा संगे-संगे सदर बजार पहुँच गेल ओ किछु नै बुझलक, आ नै ओकरा
कोनो रस्ता यादि रहलै,यादि रहलै तँ मात्र अपन घरसँ चश्मा
दुकान तकक रस्ता। आब की छलै, आब तँ संजयकेँ एक गोट नव राह भेट गेलै।
जतए कतौ कोनो बाबति दस -बीस पाइ, चारि-आठ आना, एक-दू
रुपैया, जे जतऽ
हाथ आबै, एकटा डिब्बामे जमा केने गेल। सभसँ नुका
कऽ छुपा कऽ, माय-बाबू
सभसँ। भेटै कते? दोसरा तेसरा दिनपर घरेसँ स्कूलक टिफिन
बास्ते चारि-आठ आना पाइ। किएक तँ ओकर भोरका स्कूल रहै आ माय ओतेक भोरे किछु बना कऽ
टिफिन बास्ते देथिन से नै पार लगनि। तइ हेतु दोसरा-तेसरा दिनपर नगदे चारि-आठ आना
वा एक-दू रुपैया जे जहिया भेलै ओकरा भेट जाए। मुदा संजय ओइ पाइकेँ खाइमे खर्च नै
करए। ओ मासूम बच्चा अपन भविष्य हेतु, अपन वर्तमानक मोनकेँ मारि सएह कऽ रहि
जाए। कखनो कऽ कोनो पित्तियो आ मामा लोकनि सेहो किछु पाइ-कौरी धिया-पुताकेँ कोनो
विशेष अवसरपर दऽ देथिन्ह मुदा संजय ओइ पाइकेँ खर्च नै कऽ चश्मा हेतु राखि लए।
पाबनि-तिहार जेना दशहरा, रामलीला देखै लेल, मेला घुमै
लेल, दिवालीक
फटक्का किनै लेल, आन-आन पाबनि-तिहारक अवसरपर संजयकेँ जे
पाइ घरसँ भेटै, सभटा अपन मोनकेँ मारि चश्माक लेल राखि
लए।
…………………………………………………………………………………………………
सभ मिला
कऽ डेढ़ सय रुपैया जमा करैमे संजयकेँ पाँच महिना लागि गेलै। नम्बर लेलाक एक डेढ़
महिना बादसँ ओकर मोनमे पाइ जमा करैक बात एलै। कुल मिला कऽ चश्माक नम्बर अनला छ
महिना भऽ गेलै मुदा संजय लग एखन तक मात्र डेढ़ सय रुपैया जमा भेलै। ओकर लक्ष्य तँ
दू सय रुपैयाक रहै, मुदा आगूक पचास रुपैयाक वास्ते पता नै
कतेक समय आरो लगतै। ताँइ ओ निश्चय केलक जे एतबेसँ दोकान जाए, कम भेलै
तँ आगू देखल जेतै।
अगिला दिन
संजय स्कूलक टिफिनेमे स्कूलसँ लालकिलाक बस पकड़ि कऽ चाँदनी चौक चश्मा दुकानक हेतु
बिदा भेल। पाँच महिना पहिले आएल छल, तइ कारण किछु दिक्कत सेहो भेलै, मुदा पहुँच गेल। जखन दोकानदारकेँ
चश्माक नम्बरबला पुर्जा देलकै तँ दोकानदार देखिते बाजल- "ई तँ बड्ड
पुरान नम्बर अछि, डॉक्टरसँ नबका पुर्जा बनबा कऽ लऽ आबू, किएक तँ
नम्बर बढ़ैत रहै छै आ छह महिना तँ बहुत बेसी समय भेलै।"
दोबारा
पुर्जा बनाबैक निश्चय करैत संजय दुखी मोने ओइठामसँ चलि आएल। आइ प्रथमे कतौ बाहर
असगरे निकलल रहए, असुविधो भेलै। सभसँ बेसी ओकरा बसक
नम्बरे नै सुझाइ, तैं
रहि-रहि कऽ सभसँ पुछऽ पड़ै, कोनोना घर तक सकुशल आएल।
पुनः
भोरे-भोर संजय पाहिले जकाँ रोटरी क्लब संचालित आँखिक अस्पताल त्रिलोकपुरी ब्लोक-३ पहुँचल।
तीन दिनक हरानीक बाद चश्माक नव नम्बर भेटलै मुदा जे छह महिना पहिले माइनस तीन रहै
से आब ठामे दुगुन्ना माइनस छह भऽ गेलै। छह महिनामे एतेक नम्बर बढ़नाइ। अही बातक
अंदाजा लगाएल जा सकै छै जे ओकर आँखि कतेक बेसी खराप रहै वा कतेक बेसी गतिसँ खराप
भऽ रहल छै।
डॉक्टर तँ
संजयकेँ ऐ बातसँ पहिले अबगत करा देने रहथि आ चश्मा तुरंत बनाबैक हिदायत से देने
रहथि। मुदा विधिकेँ जे मन्जुर। अगर आबो अपने नै सचेत हएत तँ आगूक छह महिनामे आन्हरे भऽ जाएत। संजयकेँ आब बढ़ल
नम्बरकेँ जानि बड़ चिंता होबए लगलै। अगिला दिन ओ स्कूलो किए जाएत, किताबक
झोरा लेने सोझे चाँदनी चौक चश्माक दुकानपर पहुँचल। चश्माक नव नम्बरक पुर्जा
दुकानदारकेँ देलक। ओकर आँखिक एतेक नम्बर देखि दोकानदार आश्चर्यसँ- "हाँ, एतेक बेसी नम्बर, अहींक छी
की?" "हाँ"-
संजय धीरेसँ बाजल। दोकानदार- "किए ऐसँ पहिले नै देखने रही की? ई तँ
साफ-साफ लापरबाहीक लक्षण थिक। माँ बाबुजी नै छथि की? ओहो भगवान एहेन ककरो…।" "नै-नै एहन
कोनो बात नै।"- दोकानदारक बात बिच्चेमे रोकैत संजय बाजल। दोकानदार सेहो अपन
बातकेँ विराम दैत अलग-अलग डिजाइनक फ्रेम निकालि-निकालि कऽ देखाबए लागल आ संगे-संगे
ओकर दाम सेहो बताबए लागल। फ्रेम सभपर एक नजरि दैत संजय बाजल- "हम
विद्यार्थी छी आ हमरा लग
कुल डेढ़ सय रुपैया अछि, अही दाममे कोनो मजबूत आ टिकाउ फ्रेम
देखाबू।" "ठीक छै।"- कहैत दोकानदार सेफक एक
कोनासँ एकटा साधारण परञ्च मजगूत फ्रेम निकालि कऽ दैत बाजल- "ई लिअ, अहाँ एहेन
बच्चा लेल ई बहुत उचित छै। मजगूत टिकाउ आ दामो मात्र पचहत्तरिये रुपैया, पचास
रुपैयाक शीसा अर्थात कुल सवा सय रुपैया लागत।"
"ठीक छै एकरे बना दिअ।"- संजय
खुशीसँ बाजल, किएक तँ ओकरा अंदेसा छलै जे रुपैया कम
हएत आ कतऽ जे पचीस रुपैया बचिये गेलै। दोकानदार- "ठीक छै तँ पाइ जमा कऽ दिअ, काल्हि
आबि कऽ चश्मा लय जाएब।"
संजय
दोकानदारकेँ एक सय पचीस रुपैया देलाक बाद बिल लय ओइठामसँ बिदा भऽ गेल। बिलपर देखलक
दोकानक नाम “लक्ष्मी
आप्टिकल”लिखल रहै। साइन-बोर्डपर लिखल नाम तँ
ओकरा सुझले नै रहै। बस पकड़ि घर आएल। आइ ओकर मोन किछु शांत रहै। घरपर ई बात सभ
केकरो लग नै बाजल। ओकर मोनमे तँ हलचल मचल रहै, कखन भोर होइ आ जल्दी-जल्दी चश्मा आनए।
भोरे संजय
उठि सभ दिन जेकाँ नहा-सुना कऽ स्कूल गेल। स्कूलक छुट्टी भेलाक बाद सोझे स्कूलेसँ
लालकिलाक बस पकड़ि कऽ चश्मा लेल चाँदनी चौक बिदा भऽ गेल।
चश्मा दोकान पहुँचल, ओकर चश्मा बनि चुकल छलै। चश्मा देखलाक
बाद दोकानदारक कहला उत्तर लगाओ कऽ देखलक। ई की? चश्मा लगेलासँ ओकरा एक नव दुनियाँक दर्शन भेलै। सभ किछु नव-नव। ओ सामने
रोडक ओइ पारक दोकान सभ, दोकानक भीतर राखल समान सभ, दोकान
सबहक साइन-बोर्डपर लिखल अक्षर सभ एकदम साफ-साफ बिलकुल स्पष्ट देखा रहल छलै। एके
मिनटमे आइ ओकरा ज्ञात भेलै जे ई महानगर कतेक सुन्नर छै जे की आइसँ पहिले कहियो नै
देखने छलै। लगले ओ अपन आँखिसँ चश्मा निकालि कऽ खोलमे रखैत जेबीमे राखि लेलक। किएक
तँ बिना चश्माक आ चश्मा पहिरलाक बादक दुनियाँक सन्तुलन करैमे किछु तँ समय लगतै।
चश्मा पहिरला बाद सभटा नव-नव लगै, जे- जे बस्तु सब देखाइ से-से सभ कहियो ओ
अनुभवो नै केने। अही दूरीकेँ भरैमे तँ किछु समय, एक दू दिन तँ लगबे करतै। दोसर दोकान तक
ओ बिना चश्माक आएल छल, आब पहीर
कऽ नव दुनियाँ संगे जाएमे असुविधा छलै। दोकानसँ बाहर निकलि बिना चश्मेक बस स्टेंड
तक आएल। आब कोन बस पर चढ़ए कि ओकरा चश्माक यादि एलै। चश्मा निकालि कऽ लगेलक, की ओकर
आश्चर्यक सीमा नै रहलै,जतऽ बिना चश्माक सामने ठाढ़ बसक नम्बरो
नै सुझै छलै ततए चश्मा पहीर कऽ समूचा रोडपर जतेक बस गाड़ी रहै, सबहक नम्बर पढ़ि सकै छल।
ओकर मोन ऐ
नव वस्तु सभ देख कऽ आनन्दविभोर भऽ गेलै। पाछाँ घुमि कऽ देखलक तँ सामने छाती तनने
ठाढ़ विशालकाय लाल पाथरसँ निर्मित सुन्नर लालकिला देखलक। लालकिलाक सुन्नरता एवं
मनमोहकता देखि कऽ ओ मन्त्रमुग्ध रहि गेल। किए तँ पहिले बिना चश्माक तँ खाली
लाल-लाल धुंद जकाँ किछु छै, सएहटा
देखाइ दै। असली लालकिला तँ आइ चश्मा पहिरलाक बाद देखलक। तावत सामने दूरसँ ओ देखलक,ओकर बस
आबि रहल छै। मुदा चश्मा पहिरबाक आदत नै रहबाक कारण चलैमे असुविधा होइ। तैँ फेरसँ
चश्मा खोलि जेबीमे रखलक आ बसपर बैसल। बसपर बैसलाक बाद फेरसँ चश्मा निकालि एकबेर
लगाबए एकबेर निकालए। अन्तमे चश्मा निकालि खोलमे दय बस्तामे राखि लेलक,तावतमे बस
सेहो चलए लगलै। बस चलि रहल छलै आ संजय कऽ मोनमे सोचक भँवर उठए लगलै- "अही सवा
सय रुपैयाक चश्माक अभावे हमरा एतेक कष्टक सामना करए पड़ल। नै खेला सकै छलौंह, नै बसपर
चढ़ि सकै छलौंह, नै ब्लैक बोर्डपर लिखल हिसाब देख सकैत
छलौंह, नै नीक जकाँ किताब पढ़ि सकै छलौंह, नै टी. वी. देख सकै छलौंह। पढ़ाइयोमे दिन-दिन पिछरल जा रहल छलौंह। मुदा माँ बाबूजी ऐ
बातपर कोनो ध्यान नै देलनि। एक बेर तँ चश्माक नम्बरो आनि कऽ देलियन्हि
मुदा धन-सन, कोनो
कान-बात नै। कोना-कोना कुन-कुन हिसाबे अपने एक -एकटा पाइ जोड़ि कऽ पाँच महिनामे ई
रुपैया जमा केलहुँ।" विचारक मंथनमे डुबल कोना समय बीत गेलै, कोना बस
अपन गंतव्य स्थानतक आबि गेलै, संजयकेँ किछु ज्ञात नै। ओ तँ अपन
ध्यानमे डुबल रहए, जखन सभ बससँ उतरि गेलै तखन ओकर ध्यान
खुजलै आ ओ बससँ उतरल। बससँ उतरलाक बाद पएरे चलैत ओकर मोन एक बेर फेरसँ नव समस्यामे
ओझराए लगलै- "चश्मा तँ लऽ अनलौं, आब घरमे
की कहबै?कतए सँ चश्मा अनलौं? रुपैया
कतएसँ अनलौं? के बना देलक?" आन-आन
सवाल-जवाब सभ ओकरा मोनमे अबै जाइ। रस्ता खत्म, घर आबि गेलै। खेलक-पिलक मुदा ओकर मोन तँ अही प्रश्नक उत्तर खोजैमे लागल रहै
की- "घरमे चश्मा की कहि कऽ देखेबै?"
समय बितलै, साँझ
पड़लै। संजय सेहो नव मोर्चा सम्हारैक किछु उपाय सोचलक।
संजयक
बाबुजी सेहो ड्यूटीसँ एलाह। नितकर्मसँ निवृत भेलाक बाद माँझ आँगनमे खाटपर बैसलाह।
संजयक माय आ छोट दुनु भाइ हुनके चारुकात बैसल। संजय सेहो अपन जेबीमे चश्मा रखने
ओइठाम बैसल मुदा बाहर निकालि कऽ देखेतै से हिम्मतक अभाव। आन-आन गप सभ होइत रहैक, तइ बिचमे
संजय बहुत आत्ममंथन आ आत्मदृढ़ताक बाद अपन सम्पूर्ण सहासकेँ जुटाबैत जेबीसँ चश्मा
निकालि बाबूजीकेँ देलकन्हि। बाबूजी चश्माकेँ हाथमे लैत- "की छै?" "चश्मा।"
संजय अस्थिरेसँ माथ झुकौने बाजल। आगू अपन सेफकेँ गरदनिसँ निचाँ घोंटैत बाजल-
"आइ फेरसँ स्कूलमे डॉक्टर आएल रहै। हमर चश्मा नै बनल तइ कारण बहुत बाजल, कहलक
पहिलेसँ दुगुना बेसी आँखि खराब भऽ गेल-ए। अंतमे
वएह डॉक्टर अपने लगसँ चश्मा देलक।" ई बात ओ एतेक फटाफट बाजल जेना कियो गोटा
ड्रामामे रटल-रटाएल शब्द फटाफट बाजि जाइए। हलाँकि ओ उपरोक्त सभ बात फुसिए बाजल, किए तँ
बच्चाक मोन अपने ओतेक कष्ट सहि चश्मा बनबेलक मुदा ओकरा सामने आनै लेल किछु नै किछु
तँ कहैए पड़तै। झूठो बाजि कऽ अपन आँखिक रक्षा केलक। जे काज ओकर माय-बाबूकेँ करबाक
चाहियैन्ह से काज ओ मासूम बच्चा अपने केलक। मुदा ई कोनो एतेक भारी झूठ नै भेलै जे
पकड़ल नै जाए। चश्माक खोलपर साफ-साफ दोकानक नाम पत्ता लिखल रहै, लक्ष्मी
ओप्टिकल, दोकान नम्बर फलाँ-फलाँ, चाँदनी चौक दिल्ली छह। आ ई कियो एक गोट
सामान्य बुद्धिक व्यक्ति जनै छै जे एक निजी दुकान मँगनीमे चश्माक वितरण किए करतै? कोनो
सरकारी या धर्मार्थ संस्थाक नाम होएतैक तँ कनी बिस्बासो कएल जा सकै छलै। मुदा ऐठाम
एहन कोनो बात नै। दोसर चश्मा बनेनाइ कोनो चुटकीक काज तँ नै छैक? नम्बरक
सीसाकेँ काटि-छाँटि कऽ,घसि कऽ फ्रेमक मुताबिक बनेनाइ, जे एक गोट वर्क-शॉपमे भऽ सकैत छै, नै कि
कोनो डॉक्टरक जेबीमे। परञ्च बाबूजीकेँ संजयक बातपर विश्वास भऽ गेलनि, सैदखन
पहिरै कऽ निर्देश दैत। बस! आगू कोनो बात-चित नै। कनीकाल लेल मानि लेल जाए, छह महिना
पहिले जखन संजय हुनका हाथमे चश्माक नम्बर देने रहनि तखन ओ कोनो कारणे चश्मा नै बना
पएलनि, मुदा आबो तँ सामने देख रहल छथिन जे
कतेक मोटका सीसाक चश्मा ओकर आँखिक ऊपर छै। आबो तँ अपन पहिलुक गलती सुधारि सकै
छलथि। कतौ कनी नीक डॉक्टरसँ ओकर आँखिक इलाज करा सकै छलथि। दिल्लीमे तँ एकसँ एक
पैघ-पैघ अस्पतालक लाइन लागल छै। कतऽ धिया-पुताक आँखिमे एकटा कीड़ा पड़ि जाइत छै तँ
ओकर माय-बापक आत्मा तर्पय लगै छै, आ कतए एक गोट माय-बापक बच्चाक आँखिक
ऊपर माइनस छहक चश्मा लागि गेलै आ धन-सन। आब संजय सैदखन आँखिसँ चश्मा लगोने रहए, स्कूल, हाट-बाजार, रस्ता-घाट
कतौ बिना चश्माक नै जाए। पहिले दु-चारि दिन किछु असुविधो भेलै मुदा बादमे अभ्यास
भऽ गेला पश्चात सभ ठीक। चौबीस घंटामे जेतबे काल रातिमे सुतल ततबे काल ओकर आँखिसँ
चश्मा निकलै, कहियो कऽ तँ चश्मे पहिरने सुतियो रहए।
संजयकेँ
चश्मा लेला पुरे दू वर्ष भऽ गेलै आ आइये ओकर दसम वर्गक परीक्षा परिणाम घोषित भेलैक
ओ नीक अंकसँ पास केलक। परीक्षा परिणाम जनला बाद ओकर मोन रिजल्टक चिंतासँ किछु
हल्लुक भेलैक, किछु शांतिसँ बैसल रहए की ओकर मोन रूपी
घोड़ा जीवनक सात-आठ वर्ष पाछू चलि गेलै। कोना-कोना ओकरा कष्टकारी माथ दर्द होइ, कोना
गामपर माथ दर्दसँ अंगनामे ओंघड़िया मारए आ कियो ओकरा देखनाहर नै। दिल्ली आएल मुदा
दिल्लीयोमे ई जानलेबा असहाय माथ दर्द कोनो कम नै, दिनसँ दिन बेसिए परेशान केलकै। कि
एकाएक ओकर मानसपटलपर कतौसँ अबाज एलै- "ई की? बहुतो
दिनसँ तँ माथ दुखेबे नै कएल-ए। कहिया सँ? दू वर्षसँ, हाँ -हाँ
दुए वर्षसँ, जहियासँ चश्मा लेलौंहँ तहिये सँ।
हाँ-हाँ जखनसँ चश्मा पहिरब शुरु कएलौंहँ तखने सँ ई असहाय जानलेबा माथ दर्द ठीक
अछि। ई दू वर्षमे एको बेर माथ दर्द नै भेल। तँ जे एतेक असहाय माथ दर्द सात-आठ वर्ष
वा ओहुसँ पहिलेसँ होइ छल से आँखिक कमजोरीक कारणे? हाँ ! शाइद -- शाइद कि पक्का? पक्का, हाँ! आँखिक कमजोरीक कारणे ओतेक माथ दर्द होइत छल।"
जान लेबा
माथ दर्द, ओकर सुमरण
मात्रसँ संजयक समुच्चा देहमे कपकपी भऽ गेलै। जेना-जेना आँखिक कमजोरी बढ़ल जाए
तेना-तेना ओकर माथक दर्द विकराल रूप धारण केने गेल रहै। मुदा कियो कोनो डॉक्टरसँ
देखाबए बला नै। ई बात सभ सुमैरते ओकर दुनु आँखिसँ नोरक धारा बहए लगलै। मुदा तैयो
ओकर सोचक विराम नै होइ छै, ओकर विचार रूपी घोड़ा लगातार अपन पथपर
सरपट दौड़ रहल छै- "आह! अगर सात-आठ वर्ष पहिले, कमसँ कम
दिल्लीयो एला बाद कोनो नीक डॉक्टरसँ हमर माथ दर्दक इलाज भेल रहितए तँ किएक ओ ओतेक
कष्ट आ पीड़ा सहय पड़ितए, आ किएक आइ एतेक मोट सीसाक चश्मा आँखिपर
पहिरए पड़ितए, जकर बिना कि एक तरहे आन्हरे छी। ई ककर
दोष? हमर? हमर समाजक? हमर
माय-बापक? कि हमर कपारक? यदि
एतबोपर हम अपने नै सचेत भेल रहितौं तँ आइ दसवीं पास करबाक जगह एक भयंकर अन्हारक
दुनियाँमे विलीन भऽ गेल रहितौं।"
संजयक
विचारक घोड़ा विराम लेलकै कि नै? मुदा समाजक सामने एकटा यक्ष प्रश्न
छोड़ि गेलै- माय-बापक कर्तव्य अपन संतानक प्रति की हेबाक चाही? भोजन, कपड़ा-लत्ता
आकि आगुओ किछु? आगू की-की ???


text:
आब जनवितरण प्रणाली... कोटा अहांक ओहिठाम आएत. आब जखने कोटा लेल गोदाम सं अनाज उठत गाम- घर में लाउडस्पीकर सं ई एलान
करि देल जाएत जे अहांक राशन आबि गेल अछि. एकर बाद अहांक घर तक राशन पहुंचत.
शुरू मे ई सुविधा गरीबी रेखा सं नीचा रहय वाला लोक के मिलतन्हि.
पहिने मटिया तेल, गेहूं, चावल और चीनी आबैत छल तं कई बेर कोटा वाला कहैत छल जे एहि बेर राशन उठबे नहि करल अछि. कोटावाला गोदाम से अनाज उठा क ओम्हरे सं ओम्हरे घपचालीस करि लैत छल.
कई बेर तं एहन होए छल जे सिर्फ होली..दिवाली आओर छठि टा मे अनाज, चीनी आ मटिया तेल मिलैत छल. सभ के सभ ऊपरे सं ऊपरे बेच लेल जाएत छल.
आम लोक के राशन दोकान...कोटा रहने नहि रहने कोनो फायदा नहि. कई बेर तं एहनो होएत छल जे अहांके कार्ड पर मिलाबक चाही 10 किलो चावल..चीनी तं कोटा वाला अहांके दैत छल 2 किलो.
आब राशन दोकान वाला के ...कोटा वाला के ई बताबय पड़त के कतेक अनाज आएल अछि. अहांके कतेक अनाज मिलत. एतबे नहि ओ अहांक घर तक अनाज पहुंचाएत.
बिहार के करीब 45 हजार राशनक दोकान अछि आओर करीब डेढ़ करोड़ परिवार के पास राशनक सामान पहुंचैत अछि.
कोटा प्रणाली के दुरुस्त करय लेल आब राज्य के हर दू प्रखंड पर एकटा गोदाम बनाएल जाएत. बिहार में 534 ब्लॉक अछि एहि हिसाब सं करीब 267 गोदाम बनाएल जाएत.
एहि सं कोटा वाला के आब अपन इलाका मे पास सं अनाज उठाबय के सुविधा मिलतन्हि. एहि पर निगरानी राखल लेल एकटा तंत्र सेहो बनाएल जाएत.
सरकार के कोशिश तं कोटा प्रणाली मे सुधार लाबय के अछि. अहां के सेहो जागरूक होए पड़त नहि तं पहिने जेना चलैत छल नवका नियम बनला पर सेहो तेहिना चलैत रहत.


text:
नवका- पुरनका लेख सर्च करु...
बाढ़ि या सूखा
आओर जिला भs सकैत अछि सूखाग्रस्त
बिहार मे सूखा के जायजा लेबय के लेल 11 अधिकारी के दल आई-काल्हि बिहार मे अछि. सूखा सं हाल बेहाल अछि. पानि के दिन मे सूखा इहो एकटा अचरजे अछि. किछ लोक एकरा प्रकृति के मारि कहैत छथिन्ह त किछ प्रकोप. मुदा केंद्र सं जे टीम आएल अछि ओहि टीम के दुविधा इहो छनि जे किछ इलाका जे सूखाग्रस्त घोषित अछि ओहि ठाम बाढ़ि आबि गेल अछि. आब रिपोर्ट मे कि लिखल जाए. मुदा जानकार लोक के कहनाय छनि जे ई त नेपाल मे भेल भारी पानि के कारण अछि... नेपाल के पानि छोड़ला के कारण अछि... पानि मे जलस्तर बढला के कारण अछि आओर एकर एहिठाम के किसान के कोनो फायदा नहि अछि. फसल के कोनो लाभ नहि होएत. दू-चारि दिन मे जखन पानि बहि जाएत त फेर सूखा के असर रहत.
ई हाल त ओहि इलाका के अछि जतय नेपाल सं आएल पानि के कारण बाढ़ि आबि गेल अछि...मुदा कइटा इलाका एहन अछि जतय बाढ़ि नहि आएल अछि... पानिओ नहि भेल अछि आओर सूखाग्रस्त घोषित सेहो नहि कएल गेल अछि. मुदा हाल सूखा वाला अछि. लोक सभ विरोध मे उतरि गेलाह. धरना प्रदर्शन सेहो भ रहल अछि सूखाग्रस्त घोषित करय लेल. एहि सभ के देखैत सरकार किछ आओर जिला के सूखाग्रस्त घोषित करि सकैत अछि. एहि के लेल सरकार के तरफ सं दरभंगा... मधुबनी... समस्तीपुर... सुपौल... सहरसा... पूर्णिया... खगड़िया... अररिया... शिवहर... पूर्वी चम्पारण... पश्चिमी चम्पारण आओर गोपालगंज मे अधिकारी जा रहल छथिन्ह. ओ रिपोर्ट देथिन्ह. ओकर बाद आओर जिला सूखाग्रस्त घोषित होएत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सप्तरी : जिलामे सघन साक्षरता कक्षा मैथिलीमे सञ्चालन करबाक जिला शिक्षा कार्यालयक प्रतिबद्धताक बावजूदो किछु संघ–संस्था मैथिलीक ठामपर नेपालीमे पठन–पाठन क' रहल अछि. मैथिली साहित्य परिषदक सोमदिन सम्पन्न बैसारसँ जिला शिक्षा अधिकारीकें मङ्गलदिन ध्यानाकर्षण–पत्र बुझेबाक निर्णय कएल गेल अछि. मैथिली भाषामे सघन साक्षरता अभियान सञ्चालन करय जिल्ला शिक्षा कार्यालय सप्तरीके प्रतिबद्धता कार्यान्वयन नै भेल कहैत मैथिली साहित्य परिषद् आन्दोलनमे उतरबाक निष्कर्षमे पहुँचल अछि.
मैथिली भवनमे सोमदिन बैसल कार्यसमितिके बृहत बैसारमे जिलाक कतेको सघन साक्षरता कक्षा नेपाली भाषामे सञ्चालन भेल कहैत तत्काल एकरा रोकबाक मांग कएलक अछि.
परिषद्क मांग प्रति शिक्षा कार्यालय गम्भीर नै भेल कहैत चरणबद्ध रूपमे सशक्त संघर्षमे उतरबाक सर्वसम्मत निर्णय भेल अछि. संघर्षक कार्यक्रमके विषयमे परिषद्क पूर्वअध्यक्ष, अग्रज, मैथिलीकर्मी, परिषद्के भगिनी संस्थासब सँगे परामर्श कैरत आगू बढबाक निर्णय भेल अछि. नेपालके २०४७ सालक संविधान आ २०६३क अन्तरिम संविधानमे सेहो मातृभाषामे शिक्षाक विषयमे स्पष्ट व्यवस्था रहलोपर मैथिली भाषामे पठन–पाठनमे सहयोग करए परिषद् आग्रह केलक अछि. तहिना बीतल बैशाख १२ गते शनिदिन गेल महाप्रलयकारी भूकम्पमे पैर जान गुमौनिहार व्यक्तिसबके आत्माक चिर शान्तिक कामना करैत घायल सबके शीघ्र स्वास्थ्यलाभके कामना बैठक केलक अछि. भूकम्पमे पैर परिषद्के भवन क्षतिग्रस्त भेल विषयमे सम्वन्धित निकायके जानकारी कराबए सर्वसम्मत निर्णय भेल अछि.
परिषद्द्वारा कएल जा’ रहल आन्दोलनमे अपन–अपन स्थानसँ सहयोगक करबाक लेल आग्रह अछि. संगहि एहि विषयमे अग्रजसभसँ सलाह सुझाओक अपेक्षा अछि.
(रिपोर्ट : मिथिमीडिया ब्यूरो)